
	讜讗讝讬诇 讗讬讛讜 讗诪专 诇讛讜 讘讗专讘注讛 讚注转讬讬讛讜 讗注讬诇讜讬讗. 讜讛讗 讚讗诪专讜 诇讬讛 讻诪讜 砖讗诪专 讘注讛''讘 讛讬讬谞讜 诪讛讬诪谞转 诇谉 讚讛讻讬 讗诪专 讘注讛''讘 讗讬 谞诪讬 诪砖讜诐 讚讗讬 讗诪专 讘注诇 讛讘讬转 讟驻讬 诪讗专讘注讛 砖讬讛讗 诇讛诐 讻诪讜 砖讗诪专 讘注诇 讛讘讬转 讜讛讬讬谞讜 讚诪讘注讬讗 诇讬讛 讘转专 讛讻讬 讗讬 讗诪专讬谞谉 诪讛讬诪谞转 诇谉 讚讛讻讬 讗诪专 讘注讛''讘 讗讬 诪砖讜诐 讚讚注转讬讛 讗注讬诇讜讬讗: 讚注转讬讬讛讜 讗注讬诇讜讬讗. 讘讗诪专 诇讛讜 砖讻专讻诐 注诇讬 讗讬讬专讬 讚讗讬 讗诪专 诇讛讜 砖讻专讻诐 注诇 讘注诇 讛讘讬转 诪讗讬 谞驻拽讗 诪讬谞讛 讗讬 讚注转讬讬讛讜 讗注讬诇讜讬讗 讚讘注讛''讘 诇讗 讬砖诇诐 诇讛诐 讗诇讗 诪讛 砖讛转谞讛. 专''讬 讜讻谉 专讘讬谞讜 讞谞谞讗诇: (诇注讬诇) 讛砖讜讻专 讗转 讛讗讜诪谞讬谉 . 讜讞讝专讜 讘讛诐 讬讚诐 注诇 讛转讞转讜谞讛. 砖讗诐 拽讘诇讜 拽诪讛 诇拽爪讜专 讘砖谞讬 住诇注讬诐 讜拽爪专讜 讞爪讬讛 讜讛讜拽专讜 讜砖讜讛 诪讛 砖注转讬讚 诇注砖讜转 住诇注 讜讞爪讬 讜讞讝专讜 驻讜注诇讬诐 诇讗 讬转谉 诇讛诐 专拽 讞爪讬 住诇注 诇驻讬 砖讬爪讟专讱 诇转转 住诇注 讜讞爪讬 诇拽爪讜专 讞爪讬讛 讛砖谞讬 讜讛讬讬谞讜 讻专' 讚讜住讗 讜讗诐 讘注讛''讘 讞讜讝专 讘讜 讬讚讜 注诇 讛转讞转讜谞讛 驻讬专砖 讘拽讜谞讟专住 讗诐 讛讜讝诇讜 驻讜注诇讬谉 讜讗讬谉 砖讜讛 讛讞爪讬 讗诇讗 砖拽诇 讜讞讝专 讘讜 讘注讛''讘 讬转谉 诇讛诐 住诇注 讜讞爪讬 诇驻讬 砖讘讞爪讬 讛住诇注 讬诪爪讗 砖讬讙诪专讜 拽爪讬专讜 讜诇讗 专爪讛 诇驻专砖 讚讬讚讜 注诇 讛转讞转讜谞讛 讻砖讛讜拽专讜 驻讜注诇讬谉 讜讬转谉 诇讛诐 住诇注 讜讞爪讬 注诇 讞爪讬 砖注砖讜 讻诪讜 砖砖讜讛 注讻砖讬讜 砖讗讬谉 讝讛 住讘专讗 讻讬 诇诪讛 讬转谉 诇讛诐 讘注讛''讘 讬讜转专 诪诪讛 砖讛转谞讛 注诪讛诐 讻讬讜谉 砖讗讬谉 诪驻住讬讚讬谉 讘讞讝专转 讘注讛''讘 讜讗讚专讘讛 讬讜转专 诪专讜讬讞讬诐 砖注转讛 讬诪爪讗讜 砖讬转谞讜 诇讛诐 住诇注 讜讞爪讬 诇拽爪讜专 讞爪讬 拽诪讛 讜讛讜讗 诇讗 讛讬讛 谞讜转谉 诇讛诐 讻''讗 住诇注 讜讗''转 讚讗诪专 诇拽诪谉 (讚祝 注讝.) 讗诪专 诪专 讗讜 讬讙诪专讜 诪诇讗讻转诐 讜讬讟诇讜 讘' 住诇注讬诐 驻砖讬讟讗 诇讗 爪专讬讻讗 讚讝诇 注讘讬讚转讗 讜讗讬诪专 讘注讛''讘 讜驻讬讬住讜讛讜 驻讜注诇讬诐 讜讛砖转讗 诇诪讛 讞讜讝专 讘注讛''讘 讘讝讛 讘砖讘讬诇 砖讛讜讝诇 讛诪诇讗讻讛 诪讛 诪专讜讬讞 讘讞讝专讛 讛诇讗 爪专讬讱 诇讬转谉 诇讛诐 住诇注 讜讞爪讬 注诇 诪讛 砖注砖讜 讜驻讜注诇讬诐 谞诪讬 诇诪讛 驻讬讬住讜 讻讬讜谉 砖讗讬谉 诪驻住讬讚讬诐 讻诇讜诐 讜讬''诇 讚讘注讛''讘 讞讜讝专 诪讞诪转 砖谞讗讛 砖讛讬转讛 拽讟讟讛 讘讬谞讬讛诐 讜驻讜注诇讬诐 驻讬讬住讜 砖诇讗 讬爪讟专讻讜 诇讞驻砖 讜诇诪爪讜讗 诪拽讜诐 诇讛砖转讻专: 讚讗讬 住''讚 讗讚讬讘讜专讗 讚讬讚讛 住诪讬讱 讻讬 诪讟讬 讙讬讟讗 诇讬讚讛 诪讬讛讗 转转讙专砖. 讚讗讬 讗诪专讬谞谉 讚讙讘讬 驻讜注诇讬诐 讚注转讬讛 讗注讬诇讜讬讗 讚讘注讛''讘 讛''谞 讛''诇 诇诪讬诪专 讚讚注转讬讛 讚讘注诇 讗注讬诇讜讬讗 讚讬讚讛 讚讗诪专讛 讛讘讗 诇讬 讙讬讟讗 讗注''讙 讚讛讗讬 讚拽讗诪专 砖诇讬讞 讛转拽讘诇 诇讬 讙讬讟讬 讛讜讬 注讬诇讜讬讗 讟驻讬 诇讘注诇 砖诪转讙专砖转 讬讜转专 讘诪讛专讛 讗诐 讛讬转讛 讛讗砖讛 讗讜诪专转 讻谉 诪讻诇 诪拽讜诐 讛砖转讗 砖讗诪专讛 讛讗砖讛 讛讘讗 讛讜讬 讟驻讬 讝讻讜转 讛讘注诇 讗讬 住诪讬讱 讗诪讗讬 讚拽讗诪专 砖转转讙专砖 诪讬讛讗 讻砖讬讙讬注 讙讟 诇讬讚讛 讜讻讬讜谉 讚诇讗 诪讬讙专砖讗 讗诇诪讗 诇讗讜 讚注转讬讛 讚讘注诇 讗注讬诇讜讬讗 讚讬讚讛 讛''谞 讙讘讬 驻讜注诇讬谉 诇讬转 诇谉 诇诪讬诪专 讚讚注转讬讛 讗注讬诇讜讬讗 讚讘注讛''讘 讗讘诇 讗讬谉 诇驻专砖 讚注讬诇讜讬讗 讚讘注诇 讛讜讬 诪讛 砖讗讬谞讛 诪转讙专砖转 讘诪讛专讛 讚讛讗 注讚讬祝 诇讬讛 诪诪转讙专砖转 诇讗诇转专 讻讬 注讻砖讬讜 讬讛讬讛 讘讬讚讜 注讚讬讬谉 讗诐 诇拽讬讬诐 讗诐 诇讙专砖 讜讛砖转讗 驻砖讬讟 诇讬讛 讘驻砖讬讟讜转 讚讘住诪讜讱 诇讗 讬转讬讬砖讘 讚拽讗诪专 讘砖诇诪讗 讗讬 讗讬转诪专 讗讬驻讻讗 讻讜' 诪砖讛讙讬注 讙讟 诇讬讚讜 诪讙讜专砖转 讚讗讚讬讘讜专讗 讚讬讚讛 拽讗 住诪讬讱 讜诇驻讬 讝讛 讛讬讬谞讜 讗讙专讬注讜转' 讚讬讚讛 砖诪转讙专砖转 诪讛专讛 讜驻砖讬讟 讚讻''砖 讚讗注讬诇讜讬讗 讚讘注讛''讘 讬砖 诇住诪讜讱 讜讗''讻 住讜转专 驻砖讬讟讜转 讚诇注讬诇 讚讛讜讬 驻砖讬讟讗 诇讬讛 讚讚注转讬讛 讗注讬诇讜讬讗 讚拽讗诪专 砖诇讬讞 讜诇讗 讗讙专讬注讜转讗 讚讘注讛''讘 讜讛讻讗 住诪讬讱 讘注诇 讗讙专讬注讜转讗 讚讬讚讛:





专砖讘"讗

讞讝专讜 诇讗 拽转谞讬 讗诇讗 讛讟注讜 讚讗讟注讜 驻讜注诇讬诐 讗讛讚讚讬. 讜诇讗 讗诪专讜 砖讛驻讜注诇讬诐 讛讟注讜 讗转 讘注"讛 讜讘注"讛 讛讟注讛 讗讜转诐, 讻注谞讬谉 砖驻讬专砖 讝讛 诇驻讜注诇讬诐 讚讗讟注讜 讗讛讚讚讬, 讜讘讬专讜砖诇诪讬 (驻讬专拽讬谉 讛"讗) 讛讻讬 诪驻专砖 诇讛, 讘注诇 讛讘讬转 讛讟注讛 讗讜转诐, 砖讗诪专 诇讛诐 转讘讜讗讜 注诪讬 讻讚专讱 砖讘讗讜 讞讘专讻诐, 讗诪专讜 讜讘讻诪讛 讘讗讜, 讗诪专 诇讛诐 讘讞诪砖讛 讞诪砖讛 专讜讘诐, 讜讗砖转讻讞 讘住讜祝 注砖专 注砖专 专讜讘诐, 讜讻谉 讘驻讜注诇讬诐 砖讛讟注讜 讗转 讘注"讛 注诇 讚专讱 讝讛, 注"讻. 讜谞砖讗专 诇讜 讝"诇 讛注谞讬谉 诪讙讜诪讙诐. 讜讗谞讬 转诪讛 讗诐 讛讚讬谉 讗诪转 诇讜诇讬 砖讗诪专讜 讛专讘, 讻讬 诪讗讞专 砖讛讟注讜 讝讛 讗转 讝讛 讘注谞讬谉 讝讛, 讜诇讗 谞转专爪讜 讝讛 诇讝讛 讗诇讗 注诇 诪讛 砖讗诪专讜 砖专讜讘谉 谞砖讻专讬谉 讻谉, 谞诪爪讗 砖诇讗 住诪讻讗 讚注转诐 讗诇讗 注诇 讻讱, 讜讛专讬 讗诇讜 讟讜注讬谉 讜讞讜讝专讬谉, 讜讘砖诇诪讗 驻讜注诇讬诐 讗讬谉 诇讛 注诇 讘注诇 讛讘讬转 讗诇讗 转专注讜诪转, 砖讗祝 注诇 驻讬 砖诇讗 讙诪专讜 诇注砖讜转 注诪讜 注诇 讚注转 砖讛讜讝诇讛 讛诪诇讗讻讛 砖讛专讜讘 谞砖讻专讬谉 讘讞诪砖讛 讞诪砖讛, 诪讛 谞驻砖讱, 讗诐 讙诪专讜 讘讚注转诐 诇注砖讜转 讘讛' 砖驻讬专砖, 讜讗诐 诇讗讜 讜谞转讘讟诇 转谞讗讬 砖讻讬专讜转诐, 讛专讬 讗诇讜 讻驻讜注诇讬诐 砖注砖讜 讗爪诇 讘注诇 讛讘讬转 讘诇讗 拽爪讬爪讛, 砖讗讬谉 讘注诇 讛讘讬转 谞讜转谉 诇讛诐 讗诇讗 讻住祝 诪讜注讟 砖谞砖讻专讬谉 讘讜 拽爪转 讛驻讜注诇讬诐 砖讘注讬专, 讜讻讚讗诪专讬谞谉 讘住诪讜讱 讚讗讬讻讗 讚诪转讙专 讘讚' 讜讗讬讻讗 讚诪转讙专 讘转诇转讗, 讜讗驻讬诇讜 讛讻讬 讗讬谉 谞讜讟诇讬谉 诪讘"讛 讗诇讗 转诇转讗, 讜讗注"驻 砖诇讗 谞讻谞住讜 讘诪诇讗讻转讜 讗诇讗 注诇 讚注转 讗专讘注讛 讚讗诪专 诇讛讜 驻讜注诇. 讗讘诇 驻讜注诇讬诐 砖讛讟注讜 讗转 讘注诇 讛讘讬转 讜讗诪专讜 砖专讜讘谉 谞砖讻专讬谉 讘讗专讘注 讗专讘注, 讜谞诪爪讗 诇讘住讜祝 砖讗讬谞诐 谞砖讻专讬谉 讗诇讗 讘转诇转讗 转诇转讗, 讛讬讗讱 诪讜爪讬讗讬谉 诪诪谞讜 讗专讘注讛, 砖诇讗 注诇 讚注转 讻谉 谞转专爪讛 诇讛诐, 砖讛专讬 砖讗诇诐 讘讻诪讛 专讜讘诐, 讗诇诪讗 诇讗 谞转专爪讛 诇讛诐 讘讻讱 讗诇讗 诪驻谞讬 砖讞砖讘 砖讛讜讗 讻谉, 讜讛讟注讜讛讜 讜讛砖讻讬专讜转 讘讟注讜转 讛讬转讛, 讜讻诇 砖讘讟注讜转 讞讜讝专 讜注"讻 谞"诇, 讚讗驻砖专 砖讛讬讛 诇讛诐 诇讘注诇讬 讛讙诪专讗 诇讛注诪讬讚讛 讘讻讱 讜诇讗 讛注诪讬讚讜讛 砖讗讬谉 谞专讗讛 诇讛诐 讚注转 讛讬专讜砖诇诪讬. (砖讬讟诪"拽)



讜讗讬 讘注讬转 讗讬诪讗 讞讝专讜 谞诪讬 讛讟注讜 拽专讬 诇讬讛. 转诪讬讛 诇讬, 讗诐 讻谉 诇诪讛 砖谞讜 讞讝专讛 讚专讬砖讗 讘诇砖讜谉 讛讟注讜, 讜讘讘讘讗 讚住讬驻讗 砖谞讜 讞讝专讜 讻讚转谞谉 讛砖讜讻专 讗转 讛讗讜诪谞讬谉 讜讞讝专讜 讘讛诐 讬讚讜 注诇 讛转讞转讜谞讛. 讜讗驻砖专 讻讬 诪驻谞讬 砖讞讝专讛 讚专讬砖讗 讛讬讗 谞转诇讬转 讘讟注讜转 砖讞砖讘 讘注诇 讛讘讬转 砖讛讚砖讛 专讗讜讬讛 诇讬注讚专 讜诪爪讗讛 诇讞讛 讗讜 砖讛讬转讛 诇讜 转讘讜讗讛 诇讛讘讬讗 讜诇讗 诪爪讗, 诇驻讬讻讱 砖谞讜 讗讜转讛 讘诇砖讜谉 讟注讜转 砖讛讜讗 讛讙讜专诐 讘讞讝专讛.



讗讘诇 讛诇讻讜 讞诪专讬诐 讜诇讗 诪爪讗讜 转讘讜讗讛 讜驻讜注诇讬诐 讜诪爪讗讜 砖讚讛 诇讞讛 谞讜转谉 诇讛诐 砖讻专诐. 讜讚讜拽讗 讛诇讻讜 讛诐 讘注爪诪诐, 诇驻讬 砖诪讻讬讜谉 砖讛转讞讬诇讜 讘诪诇讗讻转诐, 谞转拽讬讬诐 讘讬谞讬讛诐 砖讻讬专讜转 讜谞砖转注讘讚 诇讛诐 讘注诇 讛讘讬转, 砖讻砖诐 砖讛拽专拽注 谞拽谞讛 讘讞讝拽讛 讜诪讟诇讟诇讬诐 讘诪砖讬讻讛 讜讻谉 砖讻讬专讜转 拽专拽注 (诇拽诪谉 讘讘讗 诪爪讬注讗 爪讟, 讘) 讗讜 诪讟诇讟诇讬诐, 讻讱 砖讻讬专讜转 驻讜注诇讬诐 讘讛转讞诇转 诪诇讗讻讛, 讜讛诇讬讻转 驻讜注诇讬诐 诇诪诇讗讻转谉 讛讬讗 讛讬讗 讛转讞诇转 诪诇讗讻转谉, 讗讘诇 讻诇 砖诇讗 讛诇讻讜 讛诐 讘注爪诪诐, 讗祝 注诇 驻讬 砖讛诇讱 砖诇讬讞 讜诪爪讗 砖讚讛 诇讞讛, 讗讬谉 讝讜 讛转讞诇讛 讜讗讬谉 诇讛诐 注诇 讘注诇 讛讘讬转 讗诇讗 转专注讜诪转.
诪讚拽转谞讬 讞诪专讬诐 讚讜诪讬讗 讚驻讜注诇讬诐, 诪砖诪注 讚讛讱 转讘讜讗讛 讚拽转谞讬 讘讞诪专讬诐 诪谉 讛讙专谉 诇注讬专 讗讜 诪谉 讛讻驻专 诇注讬专 讛讬讗, 讻讙讜谉 砖讛讬转讛 转讘讜讗转讜 讘讙讜专谉 讗讜 讘讻驻专 讛住诪讜讱 诇注讬专 讜砖讻专 讗转 讛讞诪专讬诐 诇讛讘讬讗讛, 讜讗诐 诇讗 讛诇讻讜 讞诪专讬诐 讜驻讜注诇讬诐 诇诪拽讜诐 讛诪诇讗讻讛 讜讙诐 讛讜讗 诇讗 拽专讗 讗讜转诐, 讚讜诪讛 讚诇讗 住诪讻讗 讚注转讬讬讛讜 讗讛讚讚讬, 讜诪砖讜诐 讛讻讬 讚讗讬谉 诇讛诐 讝讛 注诇 讝讛 讗诇讗 转专注讜诪转, 讗讘诇 讗诐 讛诇讻讜 诇讙讜专谉 讗讜 诇讻驻专, 讛讜讬讗 讛转讞诇讛 讙讘讬讬讛讜, 讜讗讬 诪砖讻讞讬 诇讗讬转讙讜专讬 讘讛讛讜讗 讗讙专讗 讚讛讜讛 讬讛讬讘 诇讛讜, 讛讗 诇讬讻讗 驻住讬讚讗 讙讘讬讬讛讜 讜诇讗 讬讛讬讘 诇讛讜 诪讬讚讬, 讚讞讝讬谞讗 讻讗诇讜 诪转讙专讬 诇讬讛 讻讜诇讬讛 讬讜诪讗, 讜讗讬 讘爪讬专 诪讗讙专讬讬讛讜 诪讬讚讬 讘讛讛讜讗 讘讟诇讛, 诪砖诇诐 诇讛讜 诇讞诪专讬诐 讘砖讻专 讞讝专讛 讻驻讜注诇 讘讟诇 讜诇驻讜注诇讬诐 砖讻专 讛诇讬讻转诐, 讜讗讬 诇讗 诪砖讻讞讬 诇讗转讙讜专讬 讜讻讜'. 讜讻讘专 讬爪讗谞讜 讘驻讬专讜砖 讝讛 诪讚注转 讛诪驻专砖讬诐 砖驻讬专砖讜 讞诪专讬诐 讜诇讗 诪爪讗讜 转讘讜讗讛, 讻讙讜谉 砖砖讻专 讞诪专讬诐 诇拽谞讜转 诇讜 转讘讜讗讛 讘诪拽讜诐 讛讝讜诇 讜诇讛讘讬讗诐 讗诇讬讜, 讜讛讛诇讬讻讛 讜讛讞讝专讛 讛诐 砖讻讬专讬 讬讜诐 砖谞转谉 诇讛诐 砖讻专 讛讚专讱 讻讘讗讬诐 专讬拽诐 讜诇讗 讻讘讗讬诐 讟注讜谞讬诐. 讜讗诐 讻驻讬专讜砖 讛讝讛, 讛谞讛 讘注诇 讛讘讬转 讛讜讗 讗谞讜住 讛讜讗, 讜讻诪讗谉 讚住讬讬专讜讛 诇讗专注讗 诪讗讜专转讗 讚诪讬 讚诇讗 诪爪讜 诇诪讬诪专 诇讬讛 讛讘 诇谉 转讘讜讗讛 讗讞专讬转讬, 讜讗诪讗讬 讬讛讬讘 诇讛讜 讻驻讜注诇 讘讟诇 讻诇诇, 讜讻讚讗诪专 专讘讗 诇拽诪谉 讛讗讬 诪讗谉 讚讗讙专 讗讙讬专讬 诇专驻拽讗 讜讗转讗 诪讟专讗 讘驻诇讙讗 诇讬诇讬讗 讜诪诇讗 讗专注讗 诪讬讬讗 驻住讬讚讗 讚驻讜注诇讬诐. 讗诇讗 讛讻讗, 讘砖砖讻专谉 诇讛讘讬讗 诇讜 转讘讜讗讛 砖讬砖 诇讜 诪谉 讛讙讜专谉 诇注讬专 讜讛诇讱 讜诇讗 诪爪讗, 讚讝讜 驻砖讬讟讗 讛讬讗 讗爪诇 讘注诇 讛讘讬转 讚讛讜讬 诇讬讛 讻讚诇讗 住讬讬专讬讛 诇讗专注讗 诪讗讜专转讗. (砖讬讟诪"拽 讘砖诐 讛专讗讘"讚 讜讛专砖讘"讗).



讜讻诪讛 砖讜讻专 注诇讬讛诐 注讚 讗专讘注讬诐 讜讞诪砖讬诐 讝讜讝. 讜讗讜拽讬诪谞讗 诇拽诪谉 (讘讘讗 诪爪讬注讗 注讞, 讗) 讘砖讘讗转 讞讘讬诇讛 诇讬讚讜, 讚诪砖注讛 砖诪住专 讞讘讬诇转讜 诇讘注诇 讛讘讬转, 拽谞讗讛 诇砖讻讜专 注诇讬讛 注讚 讻讚讬 诪讛 砖讚专讱 讘谞讬 讗讚诐 诇讛转讬讬拽专 讘诪诇讗讻转讛 讻讚讬 砖诇讗 转讗讘讚, 讗讘诇 讻砖诇讗 讘讗讛 讞讘讬诇讛 诇讬讚讜, 讗住讬拽谞讗 诇拽诪谉 砖讗讬谞讜 砖讜讻专 注诇讬讛诐 讗诇讗 注讚 讻讚讬 砖讻专谉. 讜讗谞讬 转诪讛 诪讛 砖讬注讜专 诪' 讜谞', 砖诇讗 讻诇 讛诪诇讗讻讜转 砖讜讜转 讜诇讗 讻诇 讛诪拽讜诪讜转 砖讜讬谉, 讜讬砖 诪诇讗讻讛 砖讛驻住讚讛 诪专讜讘讛 讜讗讚诐 诪转讬讬拽专 讘讛 讛专讘讛 讻讚讬 砖诇讗 转讗讘讚, 讜讬砖 诪诇讗讻讛 砖砖讻专讛 讬讜转专 诪谞' 讝讜讝, 讜讗诐 讻谉 驻注诪讬诐 砖讛讞讘讬诇讛 诇讙专注, 砖讘诇讗 讞讘讬诇讛 砖讜讻专 注诇讬讛诐 注讚 讻讚讬 砖讻专谉 砖讛讜讗 讻驻诇 诪讛 砖讛转谞讛 诇讛谉 讘砖讻专谉. 讜注讜讚 讗谞讬 转诪讛 诪讛讜 注讚 讗专讘注讬诐 讜讞诪砖讬诐, 讗诐 讞诪砖讬诐 讗专讘注讬诐 爪专讬讻讗 诇诪讬诪专, 讜讘讻诇 诪拽讜诐 诪拽砖讬诐 讻谉 (砖讘转 住, 讘) 讜讻讗谉 诇讗 讛拽砖讜.
注讜讚 讗谞讬 转诪讛, 讗诐 讘讗 讞讘讬诇讛 诇讬讚讜 诪讗讬 砖谞讗 诪诇讗讻转 讛讗讘讚, 讗驻讬诇讜 讘讚讘专 砖讗讬谞讜 讗讘讚 砖讛专讬 拽谞讛 讛讞讘讬诇讛 讘诪砖讬讻讛, 讜讻讚讗诪专讬谞谉 讘驻专拽 讛讝讛讘 (诇注讬诇 讘讘讗 诪爪讬注讗 诪讞, 讗) 讙讘讬 谞转谞讛 诇住驻专, 讚诪砖诪注 讚诪讻讬 诪砖讱 转住驻讜专转 拽谞讛 转住驻讜专转, 讜讗诐 讞讝专 讘讜 住驻专 转住驻讜专转 拽谞讜讬讛 诇讜 诇讛砖转诇诐 诪诪谞讛, 讜讻诇 砖讻谉 诇讚注转 专讘讬谞讜 转诐 讝"诇, 砖讗诪专 (砖讘转 讚"讛 讜讛讗) 讚讗讬谉 驻讜注诇 讬讻讜诇 诇讞讝讜专 讘讜 诪讻讬 诪砖讱 讘注诇 讛讘讬转 讻诇讬 讗讜诪谞讜转讜, 讜诇讜诪专 砖讗驻讬诇讜 讗讬谉 讻诇讬 讗讜诪谞讜转 砖讜讬谉 驻诇讙 砖讻讬专转讜 谞砖转注讘讚 诇讜 诇诪诇讗讻讛 讝讜 讜砖讜讻专 注诇讬讜, 讜讻诪讜 砖讻转讘转讬 砖诐. 讜住讘讜专 讛讬讬转讬 诇讜诪专, 讚讗驻讬诇讜 讘讚讘专 砖讗讬谞讜 讗讘讚, 讻诇 砖讘讗转 讞讘讬诇讛 诇讬讚讜 诪砖转诇诐 诪诪谞讛 注讚 讻讚讬 砖讻讬专讜转 砖诇 讗讜转讛 砖注讛, 讜讗驻讬诇讜 谞转讬讬拽专讛 讘讬谉 砖讻讬专讜转 诇讞讝专讛, 讗讜 讗驻讬诇讜 讗讜讝讬诇讜 驻讜注诇讬诐 讙讘讬讛 诪注讬拽专讗 讜讗诪讜专 驻讜注诇讬诐, 砖讜讻专 注诇讬讛诐 讜诪砖转诇诐 诪讚诪讬 讛讞讘讬诇讛, 讜讘诇讘讚 砖诇讗 讬转讬讬拽专 讘讛 讗诇讗 讬讟专讞 讜讬砖讻讜专 讻讚专讱 砖谞砖讻专讬诐 专讜讘 讛驻讜注诇讬诐, 诇驻讬 砖讗讬谞讜 爪专讬讱 诇诪讛专 讜诇砖讻讜专 砖讛专讬 讗讬谉 诪诇讗讻转讜 谞讗讘讚转, 诪讛 砖讗讬谉 讻谉 讘讚讘专 讛讗讘讚 砖讗讬 讗驻砖专 诇讜 诇讛诪转讬谉 注讚 砖讬讟专讞 讜讬砖讻讜专, 讗诇讗 砖讜讻专 诪讬讚 讜讗祝 注诇 驻讬 砖诪讞诪转 谞讬讞讜爪讜 爪专讬讱 诇讛转讬讬拽专, 讜讻谉 谞专讗讛 讙诐 诪讚讘专讬 讛专诪讘"谉 讝"诇. 讗诇讗 砖注讚讬讬谉 拽砖讛 诇讬, 讚讘讘专讬讬转讗 讝讜 诪砖诪注 讚讘讚讘专 砖讗讬谞讜 讗讘讚 讻诇诇 讻诇诇 诇讗, 讚讛讗 讘专讬讬转讗 讚注讚 讗专讘注讬诐 讜讞诪砖讬诐 讝讜 讻砖讘讗转 讞讘讬诇讛 诇讬讚讜 诪转讜拽诪讗 讻讚讗讬转讗 诇拽诪谉, 讜拽转谞讬 讚讘讚讘专 砖讗讬谞讜 讗讘讚, 诇专讘谞谉 拽爪专 讞爪讬讛 讜讛谞讬讞 讞爪讬讛 讜诪讛 砖注转讬讚 诇讬注砖讜转 讬驻讛 砖砖讛 讚讬谞专讬诐 谞讜转谉 诇讛诐 住诇注 砖讛讜讗 砖讻专 讞爪讬讛, 讜诇专讘讬 讚讜住讗 谞诪讬 讗讬谉 诪砖诇诪讬诐 诪讻讬住诐 讻诇讜诐 讗诇讗 砖诪注讻讘 讘讬讚讜 诪诪讛 砖注砖讜 讻诪讛 砖砖讜讛 诪讛 砖注转讬讚 诇注砖讜转 讻讚讬 砖诇讗 讬驻住讬讚 讘讞讝专转讜, 讗讘诇 诪讻讬住诐 讻诇诇 讻诇诇 诇讗 讜讗驻讬诇讜 诇专' 讚讜住讗, 讗诇诪讗 讗讬谞讜 诪砖转诇诐 诪谉 讛讞讘讬诇讛 讻诇讜诐. 讜讬"诇 讚讘专讬讬转讗 讝讜 驻讬住拽讬 驻讬住拽讬 拽转谞讬, 讜讛讻讬 拽讗诪专, 讘讚讘专 砖讗讬谞讜 讗讘讚 拽爪专 讞爪讬讛 讜讛谞讬讞 讞爪讬讛 驻诇讜讙转讗 讚专讘讬 讚讜住讗 讜专讘谞谉, 讗讘诇 讘讚讘专 讛讗讘讚 砖讜讻专 注诇讬讛诐 讗讜 诪讟注谉 讜讗驻讬诇讜 诇讗 讘讗讛 讛讞讘讬诇讛 诇讬讚讜, 讜驻注诪讬诐 砖砖讜讻专讬谉 注诇讬讜 讗驻讬诇讜 注讚 讗专讘注讬诐 讜讞诪砖讬诐 讝讜讝, 讜讛讬讬谞讜 讻砖讘讗讛 讞讘讬诇讛 诇讬讚讜. (砖讬讟诪"拽).



讘诪讛 讚讘专讬诐 讗诪讜专讬诐 砖讗讬谉 砖诐 驻讜注诇讬诐 诇砖讻讜专 讗讘诇 讬砖 砖诐 讜讻讜'. 讜驻讬专砖 讛专砖讘"讗 讝"诇 砖讗诐 讬砖 砖诐 驻讜注诇讬诐 砖讗讬谞讜 讬讻讜诇 诇讛讟注讜转谉, 讗诇讗 讗诐 拽爪抓 诇讛诐 谞讜转谉 讻驻讬 诪讛 砖拽爪抓. [诇' 讛诪"诪 驻"讟 讛"讙 诪砖讻讬专讜转].
讻诇诇讗 讚谞拽讟讬谞谉 诪讛讗讬 砖诪注转讗, 讛砖讜讻专 讗转 讛驻讜注诇讬诐 讜讞讝专 讘讜 讘注诇 讛讘讬转, 讗诐 讘专爪讜谞讜 讞讝专 讘讜 讜诇讗 讛转讞讬诇讜 讘诪诇讗讻讛, 讗讬谉 诇讛诐 注诇 讘注诇 讛讘讬转 讗诇讗 转专注讜诪转, 讜讛讬讬谞讜 专讬砖讗 讚诪转谞讬转讬谉 讚拽转谞讬 讜讛讟注讜 讝讛 讗转 讝讛 讗讬谉 诇讛诐 讜讻讜', 讜拽转谞讬 讘讘专讬讬转讗 讘砖诇讗 讛诇讻讜. 讜讛谞讬 诪讬诇讬 讘砖诇讗 讛讬讜 讬讻讜诇讬诐 驻讜注诇讬诐 诇讛砖讻讬专 讗转 注爪诪谉 讗诪砖 讻砖砖讻专谉, 讗讘诇 讗诐 讛讬讜 讬讻讜诇讬诐 诇讛砖讻讬专 讗转 注爪诪谉 讜注讻砖讬讜 讗讬谞谉 诪讜爪讗讬谉 讘住讱 砖驻住拽 诇讛诐 讝讛 讜砖讛讬讜 讬讻讜诇讬诐 诇讛砖讻讬专 注爪诪谉 讘讜, 诪砖诇诐 诇讛诐 讜谞讜转谉 诇讛诐 讻驻讜注诇 讘讟诇, 讚讚讘专 讛讗讘讚 讛讜讗 诇讛诐 砖讻讬专讜转 讬讜诐 讝讛, 讜讘讻诇 讚讘专 讛讗讘讚 讗驻讬诇讜 诇讗 讛转讞讬诇讜 讻诪讬 砖讛转讞讬诇讜, 讜讛讬讬谞讜 住讬驻讗 讚诪转谞讬转讬谉 讚拽转谞讬 讜讻诇 讚讘专 讛讗讘讚 诪拽讜诐 砖讗讬谉 砖诐 讗讚诐 砖讜讻专 注诇讬讛谉 讗讜 诪讟注谉, 讜讘诪讛 讚讘专讬诐 讗诪讜专讬诐 讘砖讗讬谞诐 诪讜爪讗讬诐 注讻砖讬讜 诇讛砖转讻专 讘讗讜转讜 住讱, 讗讘诇 讗诐 讬砖 砖诐 砖讜讻专讬谉, 讗讜诪专 诇讛诐 爪讗讜 讜讛砖讻讬专讜 注爪诪讬讻诐 诇讗诇讜, 讜讗诐 驻讞转讜 诇讛诐 诪诪讛 砖驻住拽 诇讛诐 讝讛 诪砖诇诐 诇讛诐 讗讜转讜 驻讞转, 讜讚拽转谞讬 讘讘专讬讬转讗 讚诇拽诪谉 (讘讘讗 诪爪讬注讗 注讟, 讘) 讛砖讜讻专 讗转 讛住驻讬谞讛 讜驻专拽讛 讘讞爪讬 讛讚专讱 谞讜转谉 诇讜 砖讻专 讞爪讬 讛讚专讱 讜讗讬谉 诇讜 注诇讬讜 讗诇讗 转专注讜诪转, 讜讗讜拽讬诪谞讗 讚诪砖讻讞 诇讗讜讙讜专讛 讜诪讗讬 转专注讜诪转 诪砖讜诐 砖讬谞讜讬 讚注转讗. 讜讗诐 讛转讞讬诇讜 讘诪诇讗讻讛 讜讗驻讬诇讜 讘转讞诇转 讛诇讬讻讛, 讘讬谉 讻讱 讜讘讬谉 讻讱 诪砖诇诐 诇讛诐 注诇 讛讚专讱 砖讗诪专谞讜 讻砖讗讬谉 砖诐 诪讬 砖讬砖讻讬专讜 注爪诪谉 诇讜 注讻砖讬讜 讘讗讜转讜 住讱, 讜讻讚拽转谞讬 讘讘专讬讬转讗, 讗讘诇 讛诇讻讜 讞诪专讬诐 讜诇讗 诪爪讗讜 转讘讜讗讛 驻讜注诇讬诐 讜诪爪讗讜 砖讚讛 诇讞讛 谞讜转谉 诇讛诐 砖讻专诐 诪砖诇诐, 讗讘诇 讗讬谞讜 讚讜诪讛 讛讘讗 讟注讜谉 诇讘讗 专讬拽谉. 讜讗诐 讞讝专 讘讜 讘注诇 讛讘讬转 诪转讜讱 讛讗讜谞住, 讘讬谉 讻讱 讜讘讬谉 讻讱 讗讬谞讜 谞讜转谉 诇讛诐 讻诇讜诐 讜讗驻讬诇讜 讛转讞讬诇讜 讘诪诇讗讻讛, 讜讻讚讗诪专 专讘讗 讘住诪讜讱 (注讝, 讗) 讛讗讬 诪讗谉 讚讗讙专 讗讙讬专讬 诇讚讜讜谞讗 讜驻住拽 谞讛专讗 讘驻诇讙讗 讚讬讜诪讗, 讗讬 诇讗 讛讜讛 专讙讬诇 讚驻住讬拽 驻住讬讚讗 讚驻讜注诇讬诐, 讜讘专讬讬转讗 谞诪讬 讚拽转谞讬 讛诇讻讜 讜诪爪讗讜 砖讚讛 诇讞讛 讛讗 讗讜拽讬诪谞讗 讘讚诇讗 住讬讬专讛 诇讗专注讗 诪讗讜专转讗, 讛讗 住讬讬专讛 驻住讬讚讗 讚驻讜注诇讬诐.
讜讘砖讞讝专讜 驻讜注诇讬诐 讘讘"讛 讗诐 讚讘专 砖讗讬谞讜 讗讘讚 讛讜讗 讜诇讗 讘讗讛 讞讘讬诇讛 诇讬讚讜, 讗讬谉 诇讜 注诇讬讛诐 讗诇讗 转专注讜诪转 讜讗驻讬诇讜 讗讬谉 砖诐 驻讜注诇讬诐 诇砖讻讜专, 讚讬讚 驻讜注诇 注诇 讛注诇讬讜谞讛 讘砖讻讬专讜转 讜讞讜讝专 讗驻讬诇讜 讘讞爪讬 讛讬讜诐, 讚讗诪专 专讘 (砖诐) 驻讜注诇 讬讻讜诇 诇讞讝讜专 讘讜 讜讗驻讬诇讜 讘讞爪讬 讛讬讜诐. 讜讗诐 讚讘专 讛讗讘讚 讛讜讗, 砖讜讻专 注诇讬讛谉 讗讜 诪讟注谉, 讜注讚 讻诪讛 砖讜讻专 注诇讬讛谉, 注讚 讻讚讬 砖讻专谉 讚讛讬讬谞讜 讻驻诇讬诐 讘砖讻专谉 砖驻住拽 诇讛诐. 讜诪住转讘专讗 诇讬 讚讜拽讗 讘砖讛讬讛 诪讜爪讗 驻讜注诇讬诐 讗讞专讬诐 诇砖讻讜专 讘砖注讛 砖砖讻专 讗转 讗诇讜 砖讛专讬 讛驻住讬讚讜讛讜, 讗讘诇 讗诐 诇讗 讛讬讛 诪讜爪讗 诇砖讻讜专 讗讞专讬诐 讗讬谉 诇讜 注诇讬讛诐 讗诇讗 转专注讜诪转 讚诪讗讬 讛驻住讬讚讜讛讜. 讜讗诐 讘讗讛 讞讘讬诇讛 诇讬讚讜, 讗诐 讚讘专 讛讗讘讚 讛讜讗, 砖讜讻专 注诇讬讛诐 讜讗驻讬诇讜 注讚 诪' 讜谞' 讝讜讝, 讜讗驻讬诇讜 诇讗 谞转讬讬拽专讛 讛诪诇讗讻讛 讜讗诐 讬诪转讬谉 讜讬讟专讞 诪讜爪讗 讘驻讞讜转, 诪转讬讬拽专 讜砖讜讻专 讜讗讬谞讜 诪诪转讬谉 讻讚讬 砖诇讗 转驻住讚 诪诇讗讻转讜 注诇讬讜. 讜讗诐 讚讘专 砖讗讬谞讜 讗讘讚 讛讜讗, 砖讜讻专 注诇讬讛诐 讻讚讬 砖讻专 砖诇 注讻砖讬讜 讜讗驻讬诇讜 谞转讬讬拽专讛 讛诪诇讗讻讛 讗讜 砖讛讜讝讬诇讜 讗诇讜 讗爪诇讜 诪注讬拽专讗, 讗讘诇 诇砖讻讜专 讘讬讜拽专 讘讬讜转专 诪诪讛 砖讗讬谉 驻讜注诇讬诐 诪转讬讬拽专讬诐 讘讗讜转讜 讬讜诐 诇讗, 讗诇讗 诪诪转讬谉 讜砖讜讻专 砖讗讬谉 诪诇讗讻转讜 讗讘讜讚讛 讗爪诇讜. 讜讘诪讛 讚讘专讬诐 讗诪讜专讬诐 讘砖讻讬专讜转, 讗讘诇 讘拽讘诇谞讜转 讻讙讜谉 砖砖讻专 驻讜注诇讬诐 诇拽爪讜专 诇讜 拽诪讛 讘砖谞讬 住诇注讬诐 讗讜 讘讙讚 诇讗专讜讙 讘砖谞讬 住诇注讬诐 拽爪专讜 讞爪讬讛 讜讛谞讬讞讜 讞爪讬讛, 讜诇讗 讘讗讛 讞讘讬诇讛 诇讬讚讜 讜砖讜讛 诪讛 砖注砖讜 砖砖讛 讚讬谞专讬诐, 讗讬谞讜 谞讜转谉 诇讛诐 讗诇讗 砖拽诇, 砖砖诪讬谉 诪讛 砖注转讬讚 诇注砖讜转 讻讚讬 砖诇讗 讬驻住讬讚 讘注诇 讛讘讬转 讘讞讝专转谉, 讚拽讬讬诪讗 诇谉 讻专' 讚讜住讗 讜讻讚驻住拽 专讘 诇拽诪谉 (砖诐), 讜讚讜拽讗 砖驻讜讞转 诇讛诐 诪砖讻专 诪讛 砖注砖讜, 讗讘诇 诇砖诇诐 诪讻讬住诐 讻诇讜诐 讘讚讘专 砖讗讬谞讜, 讻诇诇 讻诇诇 诇讗. 讜讚讜拽讗 讘砖诇讗 谞讗谞住讜, 讗讘诇 谞讗谞住讜 讻讙讜谉 砖讗诪专讜 诇讜 砖诪转 诇讜 诪转 讗讜 砖讗讞讝转讜 讞诪讛, 讘讬谉 讘砖讻讬专讜转 讘讬谉 讘拽讘诇谞讜转 谞讜转谉 诇讛诐 砖讻专谉 讜拽讘诇谞讜转诐 讜讗驻讬诇讜 讘讗讛 讞讘讬诇讛 诇讬讚讜, 讜讻讚转谞讬讗 诇拽诪谉 (砖诐) 讛砖讜讻专 讗转 讛驻讜注诇 讜诇讞爪讬 讛讬讜诐 砖诪注 砖诪转 诇讜 诪转 讗讜 砖讗讞讝转讜 讞诪讛 讗诐 砖讻讬专 讛讜讗 谞讜转谉 诇讜 砖讻专讜 讜讗诐 驻讜注诇 讛讜讗 谞讜转谉 诇讜 拽讘诇谞讜转讜.(砖讬讟诪"拽).





讛诪讗讬专讬

诪诪讛 砖转驻砖 讘诪砖谞转谞讜 诇砖讜谉 讜讛讟注讜 讝讛 讗转 讝讛 讜诇讗 转驻砖 诇砖讜谉 讞讝专讜 讝讛 讘讝讛 讛讬讛 讘注诇 讛转诇诪讜讚 住讘讜专 砖讛转谞讗 诇讗 讚讘专 讘讘注诇 讛讘讬转 注诐 讛驻讜注诇讬诐 砖讗讬谉 讟注讜转 讘讘注诇 讛讘讬转 注诐 驻讜注诇讬诐 讗诇讗 讘注谞讬谉 讞讝专讛 砖讗讬谉 讛讚讘专 诪爪讜讬 诇讛讬讜转 诪讞诇拽转 讘讬谞讬讛诐 讘注谞讬谉 讛住讱 讜讗讬谉 讗讚诐 诪讜爪讬讗 注谞讬谉 讞讝专讛 讘诇砖讜谉 讟注讜转 讜讛讜爪讬讗 诪诪砖谞转谞讜 讚讬谉 讗讞专 讘驻讜注诇讬诐 砖讛砖讜讻专诐 讘砖诇讬讞讜转 讘注诇 讛讘讬转 讛讟注讛 讗讜转诐 讘讚注转讜 砖诇 讘注诇 讛讘讬转 讻讬爪讚 讛讜讗 讜驻讬专砖讜 讘讚讬谉 讝讛 砖讛讜讗 注诇 讛讚专讱 砖讗谞讜 诪讝讻讬专讬诐 注讻砖讜:



讛专讬 砖讗诪专 诇砖诇讜讞讜 爪讗 讜砖讻讜专 诇讬 驻讜注诇讬诐 讘讗专讘注讛 讗专讘注讛 讛诇讱 讜砖讻专谉 讘砖诇砖讛 砖诇砖讛 讜讛讜讚讜 诇讚讘专讬讜 讜讬专讚讜 诇诪诇讗讻讛 注诇 讚注转 讻讱 讗讬谉 诇讛诐 讗诇讗 砖诇砖讛 讗驻讬诇讜 谞转讙诇讛 诇讛诐 讚注转讜 砖诇 讘注诇 讛讘讬转 讜讗驻讬诇讜 讛讬转讛 诪诇讗讻转诐 砖讜讛 讗专讘注讛 砖讛专讬 讻讱 拽讘诇讜 注诇 注爪诪谉 讜讗驻讬诇讜 讗诪专 诇讛诐 砖讻专讻诐 注诇 讘注诇 讛讘讬转 讜讗祝 诇砖诇讬讞 讗讬谉 诇讜 讻诇讜诐 注诇 讘注诇 讛讘讬转 砖讻讱 讚讬谞讜 砖诇 砖诇讬讞 诇讛砖转讚诇 讘转讜注诇转 讛诪砖诇讞 讘讻诇 诪讛 砖讗驻砖专 诇讜 讜诪"诪 讬砖 诇驻讜注诇讬诐 讗诇讜 转专注讜诪转 注诇 讛砖诇讬讞 注诇 砖驻讬讞转 讘砖讻专诐 讗讞专 砖讛诪诇讗讻讛 砖讜讛 讻讱 诪诪讛 砖谞讗' 讗诇 转诪谞注 讟讜讘 诪讘注诇讬讜 讗诪专 诇讜 讘注诇 讛讘讬转 讘砖诇砖讛 砖诇砖讛 讜讛诇讱 讛讜讗 讜砖讻专诐 讘讗专讘注讛 讗专讘注讛 讗诐 讗诪专 诇讛诐 砖讻专讻诐 注诇讬 谞讜转谉 诇讛诐 讗专讘注讛 讜谞讜讟诇 诪讘注诇 讛讘讬转 砖诇砖讛 讜诪驻住讬讚 讗讞讚 诪讘讬转讜 砖讛专讬 诪讗讞专 砖砖讬谞讛 谞注拽专 砖诇讬讞讜转讜 讜讛讚讘专 讚讜诪讛 诇诪讛 砖讗诪专讜 讛砖讜讻专 讗转 讛驻讜注诇 诇注砖讜转 注诪讜 讘砖诇讜 讜讛专讗讛讜 讘砖诇 讞讘专讜 谞讜转谉 诇讜 砖讻专讜 诪砖诇诐 讜讞讜讝专 讜谞讜讟诇 诪讞讘专讜 诪讛 砖谞讛谞讛 讘讜 讜砖诪讗 转讗诪专 讗祝 讝讛 讬讟讜诇 诪讘注诇 讛讘讬转 诪讛 砖谞讛谞讛 讘讜 讜讗诐 讛诪诇讗讻讛 砖讜讛 讗专讘注讛 讬讟讜诇 讗专讘注讛 诪讘注诇 讛讘讬转 讗讬谞讜 讻谉 砖讛专讬 讗诪专 诇讜 讘砖诇砖讛 砖诇砖讛 讜讛讜讗 拽讘诇 砖讻专 讗专讘注讛 注诇 注爪诪讜 讜讬专讗讛 砖讗祝 讘住转诐 讛讚讬谉 讻谉 讜诇讗 谞讗诪专 砖讻专讻诐 注诇讬 讗诇讗 诇诪注讟 讻砖讗诪专 砖讻专讻诐 注诇 讘注诇 讛讘讬转 砖讻诇 砖讬诪讻专诐 讘住转诐 讜讚讗讬 讛专讬 讛讜讗 讻讗讜诪专 砖讻专讻诐 注诇讬 讜讬砖 讗讜诪专讬诐 砖讻诇 砖讘住转诐 讛讜诇讻讬谉 诇诪谞讛讙 讛诪讚讬谞讛 讜讻谉 讬专讗讛 诪诇砖讜谉 讙讚讜诇讬 讛驻讜住拽讬诐:



讗诪专 诇讜 讘砖诇砖讛 砖诇砖讛 讜讛诇讱 讜砖讻专 讘讗专讘注讛 讗专讘注讛 讜讗诪专 诇讛诐 砖讻专讻诐 注诇 讘注诇 讛讘讬转 讛专讬 谞注拽专 讛砖诇讬讞讜转 讜讗讬谉 讝讛 讻砖讜讻专谉 讘砖诇讜 讜讛专讗讛 讘砖诇 讞讘专讜 讗诇讗 讻砖讜讻专 讘砖诇 讞讘专讜 注诇 讚注转 讞讘专讜 讜讛专讬 讘注诇 讛讘讬转 谞讜转谉 讻诪谞讛讙 讛诪讚讬谞讛 讗诐 讗专讘注讛 讜讗诐 砖诇砖讛 讛讬讛 诪谞讛讙 讛诪讚讬谞讛 讞诇讜拽 诪讛诐 讘讗专讘注讛 讜诪讛诐 讘砖诇砖讛 专讜讗讬谉 讗转 讛诪诇讗讻讛 讗诐 讛讬转讛 砖讜讛 讗专讘注讛 谞讜转谉 诇讛诐 讗专讘注讛 砖讗诇讜 诇讗 讗诪专 诇讛诐 讛砖诇讬讞 讗专讘注讛 诇讗 讟专讞讜 讻诇 讻讱 讘诪诇讗讻讛 讝讜 诇讗 讛讬转讛 讛诪诇讗讻讛 砖讜讛 讗专讘注讛 讗讬谞讜 谞讜转谉 讗诇讗 砖诇砖讛 讜讗祝 转专注讜诪转 讗讬谉 讻讗谉 诇讗 讛讬讛 讛讚讘专 谞讬讻专 讻讙讜谉 砖注砖讜 讞驻讬专讛 住讘讬讘 讛砖讚讛 讜谞转诪诇讗转 诪讬诐 讗讬谞讜 谞讜转谉 讗诇讗 砖诇砖讛 讜讬砖 诇讛诐 转专注讜诪转 注诇 讛砖诇讬讞 讜讗诐 讛讬讜 驻讜注诇讬诐 讗诇讜 讘注诇讬 拽专拽注 讜讚专讻诐 诇注砖讜转 讘砖诇讛诐 讗注"驻 砖讗讬谉 讛诪诇讗讻讛 砖讜讛 讗诇讗 砖诇砖讛 谞讜讟诇讬谉 砖诇砖讛 讜讬砖 诇讛诐 转专注讜诪转 砖讗祝 讛诐 讗讜诪专讬诐 诇讗 谞讟砖谞讜 讗转 谞讞诇转谞讜 讗诇讗 注诇 讚注转 砖讻专 讙讚讜诇 讜注诇 讚讘专 讝讛 谞讗诪专 讘住讜讙讬讗 讝讜 讘讘注诇 讛讘讬转 注住拽讬谞谉 专"诇 讘驻讜注诇 砖讬砖 诇讜 拽专拽注讜转 讜讗讬谞讜 专讙讬诇 诇讛砖讻讬专 注爪诪讜 讘砖诇 讗讞专讬诐:



讗诪专 讘注诇 讛讘讬转 讘砖诇砖讛 讜讛诇讱 讝讛 讜砖讻专 讘讗专讘注讛 讜讗诪专讜 诇讜 讻诪讛 砖讗诪专 讘注诇 讛讘讬转 讜讚讗讬 诇讗 谞转讻讜谞讜 诇驻讞讜转 诪讗专讘注讛 砖讛讝讻讬专诐 讛砖诇讬讞 讗诇讗 诇讛讜住讬祝 讜诇讗 讬专讚讜 讗诇讗 注诇 讚注转 讗专讘注讛 讗讜 讬讜转专 讜讛讬诇讻讱 讗诐 讗诪专 讝讛 砖讻专讻诐 注诇讬 讗注"驻 砖诇讗 讛讬转讛 诪诇讗讻转诐 砖讜讛 讗诇讗 砖诇讜砖讛 谞讜讟诇讬谉 讗专讘注讛 讜讗诐 讗诪专 砖讻专讻诐 注诇 讘注诇 讛讘讬转 讗诐 讛诪诇讗讻讛 砖讜讛 讗专讘注讛 谞讜讟诇讬诐 讗专讘注讛 诪讘注诇 讛讘讬转 讜讗诐 讗讬谞讜 砖讜讛 讗讜 砖讗讬谞讜 谞讻专 讗讬谉 谞讜讟诇讬谉 讗诇讗 砖诇砖讛:



讗诪专 讘注诇 讛讘讬转 讘讗专讘注讛 讜讛诇讱 讝讛 讜砖讻专 讘砖诇砖讛 讜讗诪专讜 诇讜 讻诪讛 砖讗诪专 讘注诇 讛讘讬转 讜讛讬转讛 诪诇讗讻转诐 砖讜讛 讗专讘注讛 讛讚讘专 住驻拽 砖诪讗 讻讱 讗诪专讜 诇讗 注诇 讚注转 拽讬爪讘讗 讝讜 讗谞讜 讬讜专讚讬谉 讗诇讗 注诇 讚注转 讘注诇 讛讘讬转 讜诪住驻拽 讗讬谉 诪讜爪讬讗讬谉 诪讘注诇 讛讘讬转 讗诇讗 砖诇砖讛 讜讬专讗讛 砖讗诐 转驻砖讜 讗讬谉 诪讜爪讬讗讬谉 诪讬讚谉 讜诪"诪 讛专讘讛 讙讗讜谞讬诐 诪讞诇讬讟讬谉 诇驻住讜拽 讚讗讚讘讜专讗 讚砖诇讬讞 住诪讻讬 讜诇讬转 诇讛讜 讗诇讗 转诇转讗 转诇转讗:



讗注"驻 砖讘注诇 讛转诇诪讜讚 诇讗 诪爪讗 讟注讜转 讘讬谉 讘注诇 讛讘讬转 诇驻讜注诇讬诐 讗诇讗 诪讚专讱 讞讝专讛 讘转诇诪讜讚 讛诪注专讘 驻专砖讜讛讜 讗祝 诪爪讚 讛砖讻讬专讜转 讻讬爪讚 讘注诇 讛讘讬转 砖讛讟注讛 诇驻讜注诇讬诐 讜讗诪专 诇讛诐 转讘讗讜 注诪讬 讻讚专讱 砖讘讗讜 讞讘专讬讻诐 砖讜讗诇讬谉 诇讜 讜讘讻诪讛 讘讗讜 讗讜诪专 诇讛诐 专讜讘诐 讘砖诇砖讛 讜谞诪爪讗讜 专讜讘诐 讘讗专讘注讛 讗讬谞讜 谞讜转谉 讗诇讗 砖诇砖讛 讗注"驻 砖讗驻砖专 砖注诇 住诪讱 讗讜转诐 讛讚讘专讬诐 谞砖讻专讜 诇讜 讘砖诇砖讛 讜讻谉 讗诐 讛驻讜注诇讬诐 讗诪专讜 诇讜 讛专讬 讗谞讜 谞讜讟诇讬诐 讻诪讛 砖谞讟诇讜 讞讘专讬谞讜 讜讛讜讗 讗讜诪专 讘讻诪讛 谞砖讻专讜 讜讛诐 诪砖讬讘讬诐 专讜讘诐 讘讗专讘注讛 讜谞诪爪讗讜 专讜讘诐 讘砖诇砖讛 谞讜转谉 诇讛诐 讗专讘注讛 讜讘讻诇诐 讗讬谉 诇讛诐 讝讛 注诇 讝讛 讗诇讗 转专注讜诪转 注诇 砖砖拽专讜 讝讛 诇讝讛 讜讗驻砖专 砖讚注转 转诇诪讜讚 讘讘诇讬 砖讘讝讜 讞讬讬讘 砖讛专讬 讝讛 讻诪讬 砖讛转谞讛 砖讬转谉 讻讚专讱 砖谞转谉 诇讞讘专讬讛诐 讜讗祝 讚注转 转诇诪讜讚 讛诪注专讘 讬砖 讘讜 讻讚讬 诇转诪讜讛 讗诇讗 砖讬专讗讛 诇讬 讘讜 砖讝讛 讗讬谞讜 讗诇讗 讻讚讘专 讙讝讜诐 讻诇讜诪专 讗讬谉 讛驻讜注诇讬诐 谞砖讻专讬诐 讗诇讗 讘讻讱 讗讜 砖讛诐 谞砖讻专讬诐 讘讻讱 讜讻讱 讜讛讜讗 讻注讬谉 讝专讜讝讬谉 讜讻谉 讛讚讘专 讗爪诇讬 讘诪讬 砖诪讜诇讬讱 住讞讜专讛 诇诪讻讜专 讜讗讜诪专 讻讱 讜讻讱 专爪讜 诇讬转谉 诇讬 讜谞诪爪讗 砖讗讬谞讜 讻谉 砖讗讬谉 讻讗谉 讻诇讜诐 砖讻诇 讻讬讜爪讗 讘讗诇讜 讗讬谉 讚注转 讛砖讜诪注 住讜诪讻转 注讚 砖谞讗诪专 砖注诇 讚注转 讻谉 讛讜讗 讬讜专讚 讗诇讗 讙讜诪专 讛讜讗 讘讚注转讜 注诇 讻讱 讜注讜砖讛 讗讜转谉 讛讚讘专讬诐 住注讚 讜诪讘讗 诇讬讻谞住 讜诪"诪 讗诐 讛讬讜 讛讚讘专讬诐 讘转谞讗讬 讙诪讜专 讗讬谉 住驻拽 砖讛讜诇讻讬谉 讗讞专讬讜:



讛讗砖讛 砖讗诪专讛 诇讗讞讚 讛讘讗 诇讬 讙讬讟讬 讜讛诇讱 讛讜讗 讗爪诇 讛讘注诇 讜讗诪专 诇讜 砖砖诇讬讞 拽讘诇讛 讛讜讗 讜讗诪专 诇讜 讛讘注诇 讛讬诇讱 讻诪讜 砖讗诪专讛 讜拽讘诇 讗转 讛讙讟 讜讛讘讬讗 诇讛 讗驻讬诇讜 诪砖讛讙讬注 诇讬讚讛 讗讬谞讛 诪讙讜专砖转 砖讛专讬 注讜拽专 讛砖诇讬讞讜转 讜诇讗 专爪讛 诇讛讬讜转 砖诇讬讞 讛讜诇讻讛 诪爪讚 讛讟讜专讞 砖讛讬讛 爪专讬讱 诇讛讜诇讬讱 讜诇讛讙讬注 诇讬讚讛 讗诪专讛 诇讜 讛转拽讘诇 诇讬 讙讬讟讬 讜讛诇讱 讜讗诪专 砖诇讬讞 讛讘讗讛 讗谞讬 讜讗诪专 讛讘注诇 讛讬诇讱 讻诪讜 砖讗诪专讛 讜拽讘诇 讗转 讛讙讟 讜讛讘讬讗 诇讛 诪砖讛讙讬注 诇讬讚讛 诪讬讛讗 诪讙讜专砖转 砖诇讗 注拽专 讛砖诇讬讞讜转 讜讗讚专讘讛 砖注讘讚 注爪诪讜 诇砖诇讬讞讜转 讙讚讜诇 讜诇讟专讞 讬转专 诇讛讜诇讬讱 讛讙讟 讗爪诇讛 讜诇讛讙讬注讜 诇讬讚讛 讻诪讜 砖讬转讘讗专 讘诪拽讜诪讜 讘注"讛:





砖讬讟讛 诪拽讜讘爪转

讗讘诇 讗诐 讘注诇 讛讘讬转 讞讜讝专 讘讜 讬讚讜 注诇 讛转讞转讜谞讛. 讚讗诐 讬讜拽讬专讜 讬转谉 诇讛诐 讻谞讙讚 诪讛 砖注砖讜 诇驻讬 诪讛 砖驻住拽 注诪讛诐 讜讗诐 讛讜讝诇讜 讬讚讜 注诇 讛转讞转讜谞讛 讜爪专讬讱 诇讬转谉 讻诇 诪讛 砖驻住拽 专拽 砖讬注讘讬专 诪讛 砖爪专讬讱 诇讛讜爪讬讗 讘讛砖诇诪转讛. 讜讚讜讞拽 讛讜讗 诇讜诪专 讚讬转谉 讬讜转专 诪诪讛 砖驻住拽 注诪讛诐 讜讙诐 讬讜转专 诪诪讛 砖砖讜讬谉 注讻砖讬讜. 诇讻谉 谞专讗讛 诇专"讬 讚讻砖讛讜讝诇讜 讗讬谉 谞讜转谉 诇讛诐 讗诇讗 讻驻讬 诪讛 砖驻住拽 讚讛讬讬谞讜 讛讞爪讬 讜诪讝讛 诇讗 讛讜讬 讛讞讚讜砖 讗诇讗 诪讚讛讜拽讬专讜 讻讚驻讬专砖转讬. 讜讗诐 转讗诪专 诪砖讜诐 诪讗讬 讬讞讝讜专 讛讘注诇 讛讘讬转 讻砖讛讜拽讬专讜. 讜讬砖 诇讜诪专 讚讗祝 注诇 讙讘 讚诇讗 砖讻讬讞 讛讜讗 诪转谞讬谞谉 诇讛 诇讗砖诪讜注讬谞谉 讗诐 讗讬专注 讻讱 讜讛讻讬 诪砖讻讞转 诇讛 讘驻专拽 讛住驻讬谞讛 讚拽讗诪专 诪讻专 诇讜 砖讜讛 讞诪砖 讘砖砖 讜讛讜拽专 讜注诪讚 注诇 砖诪讜谞讛 诇讜拽讞 讬讻讜诇 诇讞讝讜专 讜讗诪讗讬 拽转谞讬 讛讗 诇讗 砖讻讬讞 砖讬讞讝讜专 讛诇讜拽讞 讗诐 讬讜拽讬专讜 讗诇讗 砖诪注 诪讬谞讛 讚讗讜专讞讬讛 诇诪转谞讬 讛讻讬 诇讗砖诪讜注讬谞谉 讗诐 讗讬专注 讻讱. 转诇诪讬讚 讛专"驻.  


讗诐 讘注诇 讛讘讬转 讞讜讝专 讘讜 讬讚讜 注诇 讛转讞转讜谞讛. 诪讛 砖驻讬专砖 讛拽讜谞讟专住 讚讗诐 讛讜讝诇讛 讜讛讜讗 讞讜讝专 讘讜 讬转谉 诇讛诐 讻诇 砖讻专谉 专拽 诪讛 砖讬爪讟专讱 诇砖讻讜专 驻讜注诇讬诐 讘讝讜诇 诇讛砖诇讬诐 讛诪诇讗讻讛 讗讬谞讜 谞专讗讛 讚诪讚拽讗诪专 讘讙诪专讗 诇讗 爪专讬讻讗 讚讝诇 注讬讘讬讚转讗 讜讗诪专讬讛 讘注诇 讛讘讬转 讜驻讬讬住讜讛 驻讜注诇讬诐 讻讜' 诪讜讻讞 讘讛讚讬讗 砖讬砖 诇讜 讻讞 诇讞讝讜专 讘讛讜讝诇讛 讛驻注讜诇讛 讜讗诐 讛讬讛 爪专讬讱 诇讬转谉 讻诇 砖讻专诐 讻砖注转 讛讬讜拽专 诇诪讛 讞讜讝专 讘讜 诪讞诪转 讛讝讜诇 诪讛 诪专讜讬讞 讘讚讘专. 讜注讜讚 诇诪讛 讛讜爪专讻讜 讛驻讜注诇讬诐 诇驻讬讬住讜 诇讗 诇诪讬讘爪专 诪讚诪讬 讜诇讗 诇诪注讘讚 注讘讬讚转讗 砖驻讬专转讗 讻讬讜谉 砖诇讗 讬驻住讬讚讜 讻诇讜诐 讘讞讝专转讜 讜讗诐 转讗诪专 讛讛讬讗 住讜讙讬讗 讻专讘讬 讚讜住讗 诪讛 讘讻讱 讜讛诇讗 讙诐 诪砖谞转讬谞讜 讝讜 讙诐 讛讬讗 讻专讘讬 讚讜住讗. 讗诇讗 谞专讗讛 诇专讘讬谞讜 讚讛讬讻讗 讚讗讬讬拽专 注讘讬讚转讗 讛讜讗 讚讬讚讜 注诇 讛转讞转讜谞讛 讗诐 讞讜讝专 讘讜 讜爪专讬讱 诇讬转谉 诇讛诐 注诇 诪讛 砖注砖讜 讻砖注转 讛讬讜拽专 讚注讻砖讬讜 讻讬讜谉 砖讞讜讝专 讘讜. 讜讻谉 讗诐 驻讜注诇讬诐 讞讜讝专讬诐 讘讛谉 讻砖讛讜拽专讛 讛驻注讜诇讛 讬讚讜 注诇 讛转讞转讜谞讛 砖诪讬谉 诇讛诐 诪讛 砖注转讬讚讛 诇讬注砖讜转 讜转专讜讜讬讬讛讜 讘讛讜拽专讛 诪讬讬专讬 讞讝专讛 讚驻讜注诇讬诐 讜讚讘注诇 讛讘讬转. 讜讗诇 转转诪讛 诇讜诪专 讜讻讬 专讙讬诇 讘注诇 讛讘讬转 诇讞讝讜专 讘讜 讻砖讛讜拽专讜 驻讜注诇讬诐 讚驻注诪讬诐 砖讞讜讝专 讘讜 诇驻讬 砖砖讜谞讗诐 讗讜 讗讬谞讜 讞驻抓 讘诪诇讗讻转诐 讗讜 讬谞讬讞 驻注讜诇讛 讝讜 注讻砖讬讜 讜拽诪砖诪注 诇谉 转谞讗 讚讗诐 讞讜讝专 讘讜 讬讚讜 注诇 讛转讞转讜谞讛. 讜谞专讗讛 诇讛讘讬讗 专讗讬讛 讚讻讬 讛讗讬 讙讜讜谞讗 讗砖讻讞谉 讘讛诪讜讻专 讗转 讛住驻讬谞讛 讗诪专 专讘 讞住讚讗 诪讻专 砖讜讛 讞诪砖 讘砖砖 讜讛讜拽专讜 讜注诪讚讜 注诇 砖诪讜谞讛 诇讜拽讞 讬讻讜诇 诇讞讝讜专 讜讝讛 讗讬谞讜 专讙讬诇讜转 砖讬讞讝讜专 讘讜 注转讛 讻讬讜谉 砖砖讜讬谉 注转讛 砖诪讜谞讛 讜讙诐 讗讬谉 专讙讬诇讜转 砖讬注讻讘 讛诪讜讻专 讛讞讝专讛 诇诇讜拽讞 砖讛专讬 诪专讜讬讞 讘讞讝专讛 讜诇讜拽讞 讬讻讜诇 诇讞讝讜专 讘讜 诪砖诪注 讘注诇 讻专讞讜 砖诇 诪讜讻专 讗驻讬诇讜 专讜爪讛 诇注讻讘讜 砖讗驻讬诇讜 讘讚讘专 砖讗讬谞讜 专讙讬诇讜转 讬砖 诇讛砖诪讬注谞讜 讛讚讬谉. 讜诪讬讛讜 拽砖讛 诇讬 讻砖讛讜拽专讛 讛驻注讜诇讛 讜讘注诇 讛讘讬转 讞讜讝专 讘讜 诇诪讛 讬转谉 讘诪讛 砖注砖讜 讻讬讜拽专讗 讚讛砖转讗 讻讬讜谉 讚讛砖转讗 讗讬讬拽专 注讘讬讚转讗 讗讞专 砖注砖讜 讞爪讬 诪诇讗讻讛. 注诇 讻谉 谞专讗讛 讻驻讬专讜砖 讛拽讜谞讟专住 讜诪讛 砖讛拽砖讬谞讜 注诇讬讜 讗讬谞讛 拽讜砖讬讗 砖讗诐 讛拽砖讛 注诇讬讜 讗诪讗讬 诪讬诪专讬 讘注诇 讛讘讬转 讜讗诪讗讬 讗讬爪讟专讬讻讜 驻讜注诇讬诐 诇驻讬讬住讬讛 讻诇诇 砖拽砖讛 诇驻讬专讜砖讜 讻讬 讗讬讬拽专 注讘讬讚转讗 讗诪讗讬 讞讜讝专 讘讜 讘注诇 讛讘讬转 讜讗诪讗讬 讗讬爪讟专讬讻讜 诇驻讜注诇讬诐 诇驻讬讬住讬讛 讜讗讬 讗诇讬讘讗 讚讬讚谉 谞讗诪专 讻讚驻专砖讬谞谉 砖讞讜讝专 讘讜 讘注诇 讛讘讬转 诪讞诪转 砖谞讗讛 讗祝 注诇 驻讬 砖讛讜讗 诪驻住讬讚 讘诪讛 砖讞讜讝专 讘讜 讜讙诐 讛驻讜注诇讬诐 诪驻讬讬住讬谉 讗讜转讜 讗祝 注诇 驻讬 砖诪驻住讬讚讬谉 讘诪讛 砖诪转注讻讘讬诐 讗爪诇讜 讻讬 讛诪诇讗讻讛 谞转讬讬拽专讛 讜讛诐 注讜砖讬谉 注诪讜 讘讝讜诇 讻讘转讞诇讛 讻诇 砖讻谉 诇驻讬专讜砖讜 砖讗讬谞讜 诇讗 诪驻住讬讚 讜诇讗 诪专讜讬讞 讘讻讱 砖讬砖 诇讜诪专 砖讞讜讝专 讘讜 诪讞诪转 砖谞讗讛 讜讛驻讜注诇讬诐 砖诇讗 讬驻住讬讚讜 讻诇讜诐 讘讛转注讻讘诐 讗爪诇讜 诪驻讬讬住讬谉 讗讜转讜 砖诇讗 讬爪讟专讻讜 诇讘拽砖 讛讬讻谉 讬砖转讻专讜 讻讬 驻注诪讬诐 砖讗讬谞诐 诪讜爪讗讬诐 诪拽讜诐 诪讝讜诪谉 诇讛砖转讻专. 讜讘诇讗 砖讜诐 拽讜砖讬讗 讗讞专转 拽砖讛 讬讜转专 诇驻讬专讜砖谞讜 诇诪讛 讞讜讝专 讘讜 讘注诇 讛讘讬转 讜诇诪讛 驻讜注诇讬诐 爪专讬讻讬谉 诇驻讬讬住讜 诪诪讛 砖讛讜讗 拽砖讛 诇驻讬专讜砖 讛拽讜谞讟专住 讻讬 诇驻讬专讜砖 讛拽讜谞讟专住 砖谞讬讛诐 诪驻住讬讚讬谉 讘讬谉 讘注诇 讛讘讬转 砖讞讜讝专 讘讬谉 驻讜注诇讬谉 砖诪驻讬讬住讬谉 讗讜转讜 讗讘诇 诇驻讬专讜砖 专讘讬谞讜 讗讬谞诐 诇讗 诪专讜讬讞讬谉 讜诇讗 诪驻住讬讚讬谉. 转讜住驻讬 砖讗谞"抓. 


讜讛专讬讟讘"讗 讻转讘 讜讝讛 诇砖讜谞讜: 讜讗诐 讘注诇 讛讘讬转 讞讜讝专 讘讜 讬讚讜 注诇 讛转讞转讜谞讛. 驻讬专砖 专砖"讬 砖讗诐 拽讘诇讜 讘讙讚 讘砖谞讬 住诇注讬诐 讚讛讬讬谞讜 砖诪讜谞讛 讚讬谞专讬谉 讜讗专讙讜 讞爪讬讜 讜讞讝专 讘讜 讘注诇 讛讘讬转 讬讚谉 注诇 讛注诇讬讜谞讛 砖讗诐 讛讜拽专讜 驻讜注诇讬诐 谞讜转谉 诇讛诐 住诇注 注诇 诪讛 砖注砖讜 讻驻讬 拽爪讬爪转谉 讜讗祝 注诇 驻讬 砖讛讞爪讬 讛谞砖讗专 诇讗 讬注砖讜讛讜 诇讜 讗诇讗 讘砖砖讛 讚讬谞专讬谉 讗讜 讬讜转专. 讜讻谉 讗诐 讛讜讝诇讜 驻讜注诇讬诐 讜讬注砖讜 诇讜 讛讞爪讬 讛谞砖讗专 讘砖谞讬 讚讬谞专讬谉 讬讚讜 注诇 讛转讞转讜谞讛 讜谞讜转谉 诇驻讜注诇讬诐 砖砖讛 讚讬谞专讬谉 注诇 诪讛 砖注砖讜. 讜讛拽砖讜 讘转讜住驻讜转 讻讬 诇诪讛 讬转谉 诇讛诐 砖砖讛 讚讬谞专讬谉 砖讛讜讗 讬讜转专 诪诪讛 砖驻住拽 注诪讛谉 讜讬讜转专 诪诪讛 砖砖讜讛 注讻砖讬讜 诪讛 砖注砖讜. 诇讻谉 驻讬专砖 专"讬 讚讻诇 讛讬讻讗 砖讛讜讝诇讜 驻讜注诇讬诐 讗讬谞讜 谞讜转谉 诇讛诐 讗诇讗 住诇注 讻驻讬 拽爪讘转谉 讜讛讗 讚拽转谞讬 讬讚讜 注诇 讛转讞转讜谞讛 讗讬谞讜 讗诇讗 诪砖讜诐 讛讜拽专讜 砖谞讜转谉 诇讛诐 住诇注 注诇 诪讛 砖注砖讜 讜讗祝 注诇 驻讬 砖住讜驻讜 诇转转 讘讞爪讬 讛谞砖讗专 讬讜转专 诪住诇注. 讜讻讬 转讬诪讗 讜讛诇讗 讗讬谞讜 诪爪讜讬 砖讬讞讝讜专 讘讜 讘注诇 讛讘讬转 讻砖讛讜拽专讜 驻讜注诇讬诐 讜讛讬讻讬 拽转谞讬 诪转谞讬转讬谉 诪砖讜诐 诪讬诇转讗 讚诇讗 砖讻讬讞讗. 讜讬砖 诇讜诪专 讚讗讙讘 专讬砖讗 谞拽讟 诇讬讛 讜讛讻讬 讗讜专讞讗 讚转谞讗 讜讛讬讬谞讜 讚讘诪转谞讬转讗 讘驻诇讜讙转讗 讚专讘讬 讚讜住讗 讜专讘谞谉 诇讗 讛讜讝讻专 讗诇讗 讞讝专转 驻讜注诇讬诐 讜诇讗 讞讝专转 讘注诇 讛讘讬转 讘驻讜注诇讬诐 讜讬讜转专 谞专讗讬谉 讚讘专讬 专砖"讬 讚讻讜诇讛 讛讗讬 讘讘讗 讘讞讚讗 讙讜讜谞讗 讛讬讗 讜讻砖诐 砖讬讚 驻讜注诇讬诐 注诇 讛转讞转讜谞讛 讘讬谉 讘讛讜拽专讜 讘讬谉 讘讛讜讝诇讜 讻谉 讬讚 讘注诇 讛讘讬转 注诇 讛转讞转讜谞讛 讜讚拽砖讬讗 诇讱 诇诪讛 谞讜转谉 诇讛诐 讬讜转专 注诇 诪讛 砖驻住拽 讜讬讜转专 注诇 诪讛 砖砖讜讛 驻注讜诇转诐 讛讗 诇讗 拽砖讬讗 讚讟注诪讗 诪驻谞讬 砖讛讜讗 讚讘专 讛讗讘讚 诇驻讜注诇讬诐 砖讛专讬 讻讬讜谉 砖讛讜讝诇讜 驻讜注诇讬诐 讗诐 讘讗讜 注讻砖讬讜 诇讛砖讻讬专 注爪诪谉 诇讗讞专讬诐 诇注砖讜转 讻讚讬 讛谞砖讗专 讘讻讗谉 诇讗 讬转谞讜 诇讛诐 讗诇讗 砖拽诇 讚讛讬讬谞讜 砖谞讬 讚讬谞专讬谉 讜讘讻诇 砖讬砖 讚讘专 讛讗讘讚 讗驻讬诇讜 专讘谞谉 讚驻诇讬讙讬 注诇讬讛 讚专讘讬 讚讜住讗 诪讜讚讜 砖讞讬讬讘 诇砖诇诐 讜讻讚拽转谞讬 诪转谞讬转讗 讘讛讚讬讗 讘诪讛 讚讘专讬诐 讗诪讜专讬诐 讘砖讗讬谉 砖诐 讚讘专 讛讗讘讚 讜诪砖讜诐 讚讗诐 讘注诇 讛讘讬转 讞讜讝专 讘讜 讜讛讜讝诇讜 驻讜注诇讬诐 讚讬讚 讘注诇 讛讘讬转 注诇 讛转讞转讜谞讛 讛讜讬 讚讘专 讛讗讘讚 讚诪讜讚讜 讘讬讛 专讘谞谉 诇专讘讬 讚讜住讗 诇讗 讛讜讝讻专 讘讙诪专讗 讘诪讞诇讜拽转 专讘讬 讚讜住讗 讜专讘谞谉 诪驻讬 专讘讬. 注讚 讻讗谉. 


讙诪专讗: 讞讝专讜 诇讗 拽转谞讬 讗诇讗 讛讟注讜 讚讗讟注讜 驻讜注诇讬诐 讗讛讚讚讬. 讜诇讗 讗诪专讜 砖讛驻讜注诇讬诐 讛讟注讜 讗转 讘注诇 讛讘讬转 讜讘注诇 讛讘讬转 讛讟注讛 讗讜转诐 讻注谞讬谉 砖驻讬专砖 讝讛 诇驻讜注诇讬诐 讚讗讟注讜 讗讛讚讚讬. 讜讘讬专讜砖诇诪讬 讛讻讬 诪驻专砖 诇讛 讘注诇 讛讘讬转 讛讟注讛 讗讜转诐 砖讗诪专 诇讛诐 转讘讜讗讜 注诪讬 讻讚专讱 砖讘讗讜 讞讘专讻诐 讗诪专讜 讜讘讻诪讛 讘讗讜 讗诪专 诇讛诐 讘讞诪砖讛 讞诪砖讛 专讜讘诐 讜讗砖转讻讞 讘住讜祝 注砖专 注砖专 专讜讘诐 讜讻谉 讘驻讜注诇讬诐 砖讛讟注讜 讗转 讘注诇 讛讘讬转 注诇 讚专讱 讝讛 注讚 讻讗谉. 讜谞砖讗专 诇讜 讝"诇 讛注谞讬谉 诪讙讜诪讙诐. 讜讗谞讬 转诪讛 讗诐 讛讚讬谉 讗诪转 诇讜诇讬 砖讗诪专讜 讛专讘 讻讬 诪讗讞专 砖讛讟注讜 讝讛 讗转 讝讛 讘注谞讬谉 讝讛 讜诇讗 谞转专爪讜 讝讛 诇讝讛 讗诇讗 注诇 诪讛 砖讗诪专讜 砖专讜讘谉 谞砖讻专讬谉 讻谉 谞诪爪讗 砖诇讗 住诪讻讗 讚注转诐 讗诇讗 注诇 讻讱 讜讛专讬 讗诇讜 讟讜注讬谉 讜讞讜讝专讬谉 讜讘砖诇诪讗 驻讜注诇讬诐 讗讬谉 诇讛诐 注诇 讘注诇 讛讘讬转 讗诇讗 转专注讜诪转 砖讗祝 注诇 驻讬 砖诇讗 讙诪专讜 诇注砖讜转 注诪讜 注诇 讚注转 砖讛讜讝诇讛 讛诪诇讗讻讛 砖讛专讜讘 谞砖讻专讬谉 讘讞诪砖讛 讞诪砖讛 诪讛 谞驻砖讱 讗诐 讙诪专讜 讘讚注转诐 诇注砖讜转 讘讞诪砖讛 砖驻讬专 讜讗诐 诇讗讜 讜谞转讘讟诇 转谞讗讬 砖讻讬专讜转诐 讛专讬 讗诇讜 讻驻讜注诇讬诐 砖注砖讜 讗爪诇 讘注诇 讛讘讬转 讘诇讗 拽爪讬爪讛 砖讗讬谉 讘注诇 讛讘讬转 谞讜转谉 诇讛诐 讗诇讗 讻住讱 诪讜注讟 砖谞砖讻专讬谉 讘讜 拽爪转 讛驻讜注诇讬诐 砖讘注讬专 讜讻讚讗诪专讬谞谉 讘住诪讜讱 讚讗讬讻讗 讚诪转讙专 讘讗专讘注讛 讜讗讬讻讗 讚诪转讙专 讘转诇转讗 讜讗驻讬诇讜 讛讻讬 讗讬谉 谞讜讟诇讬谉 诪讘注诇 讛讘讬转 讗诇讗 转诇转讗 讜讗祝 注诇 驻讬 砖诇讗 谞讻谞住讜 讘诪诇讗讻转讜 讗诇讗 注诇 讚注转 讗专讘注讛 讚讗诪专 诇讛讜 驻讜注诇. 讗讘诇 驻讜注诇讬诐 砖讛讟注讜 讗转 讘注诇 讛讘讬转 讜讗诪专 砖专讜讘谉 谞砖讻专讬谉 讘讗专讘注 讗专讘注 讜谞诪爪讗 诇讘住讜祝 砖讗讬谞诐 谞砖讻专讬谉 讗诇讗 讘转诇转讗 转诇转讗 讛讬讗讱 诪讜爪讬讗讬谉 诪诪谞讜 讗专讘注讛 砖诇讗 注诇 讚注转 讻谉 谞转专爪讛 诇讛诐 砖讛专讬 砖讗诇诐 讘讻诪讛 专讜讘诐 讗诇诪讗 诇讗 谞转专爪讛 诇讛诐 讘讻讱 讗诇讗 诪驻谞讬 砖讞砖讘 砖讛讜讗 讻谉 讜讛讟注讜讛讜 讜讛砖讻讬专讜转 讘讟注讜转 讛讬转讛 讜讻诇 砖讘讟注讜转 讞讜讝专. 讜注诇 讻谉 谞专讗讛 诇讬 讚讗驻砖专 砖讛讬讛 诇讛诐 诇讘注诇讬 讛讙诪专讗 诇讛注诪讬讚讛 讘讻讱 讜诇讗 讛注诪讬讚讜讛 砖讗讬谉 谞专讗讛 诇讛诐 讚注转 讛讬专讜砖诇诪讬. 讛专砖讘"讗. 


讗讘诇 讛专讬讟讘"讗 讻转讘 讜讝讛 诇砖讜谞讜: 讞讝专讜 讝讛 讘讝讛 诇讗 拽转谞讬 讗诇讗 讛讟注讜 讝讛 讗转 讝讛 讚讛讟注讜 驻讜注诇讬诐 讘讛讚讚讬. 诪住转讘专讗 讚讛讻讬 谞诪讬 讛讜讛 诪爪讬 诇诪讬诪专 砖讛讟注讛 讘注诇 讛讘讬转 诇驻讜注诇讬诐 讗讜 砖讛讟注讜 驻讜注诇讬诐 诇讘注诇 讛讘讬转 讜讻谉 讗诪专讜 讘讬专讜砖诇诪讬 讗诪专 诇讜谉 注诪讬 讗转讜谉 注讘讚讬谉 讛讬讱 讞讘专讻讜谉 注讘讚讬谉 专讜讘谉 诪谉 注砖专 讗砖讻讞谉 专讜讘谉 注讘讚讬谉 诪谉 讞诪砖. 诇诪诇讗讻讛 注诪讱 讗谞谉 注讘讚讬谉 讛讬讱 讞讘专讬谉 注讘讚讬谉 专讜讘谉 注讘讚讬谉 诪谉 讞诪砖 讗砖讻讞讜谉 专讜讘谉 注讘讚讬谉 诪谉 注砖专 诇诪诇讗讻讛. 注讚 讻讗谉. 


讜专讬砖讗 讘讛讟注转 驻讜注诇讬诐 诇讘注诇 讛讘讬转 讜住讬驻讗 讛讟注转 讘注诇 讛讘讬转 诇驻讜注诇讬诐. 讜讛讗 讚诇讗 驻讬专砖讜 讛讻讬 讘讙诪专讗 讚讬诇谉 诪砖讜诐 讚诇讬砖谞讗 讚讛讟注讜 讝讛 讗转 讝讛 诪砖诪注 讟驻讬 砖讛讟注讜 驻讜注诇讬诐 讗讛讚讚讬 讜讗祝 注诇 讙讘 讚讻讬 讗讜拽讬诪谞讗 诇拽诪谉 讚讛讟注讜 讝讛 讗转 讝讛 讘注讬 诇诪讬诪专 砖讞讝专讜 讝讛 讘讝讛 诪讬讬专讬 讘讬谉 驻讜注诇讬诐 讜讘注诇 讛讘讬转 讛转诐 诪砖讜诐 讚诇讗 砖讬讬讻讗 讞讝专讛 讘驻讜注诇讬诐 讗讛讚讚讬 讜讻谉 讚注转 专讘讬谞讜 讘砖诐 专讘讜转讬讜. 注讚 讻讗谉. 


讜讝讛 诇砖讜谉 讛"专 砖诪讜讗诇 讚讬 讜讬讚砖 讝"诇: 讻转讘 讛专讗讘"讚 讝"诇 诇讗 讬讚注转讬 诇诪讛 讛讜爪专讱 讜讻讜'. 讗诪专 讛讻讜转讘 讻讘专 讛讜讝讻专 讘讙诪专讗 诇诪讛 驻讬专砖 讻谉 讚讗诪专讜 讞讝专讜 讝讛 讘讝讛 诇讗 拽转谞讬 讜讻讜' 诪讻诇诇 讚讻讘专 专讗讜 讚专讱 讝讛 讜讚讞讗讜讛讜 诪讛讛讜讗 讟注诪讗. 注讜讚 谞专讗讛 诇讛注诪讬讚 讚专讱 转诇诪讜讚谞讜 讜驻讬专讜砖诐 讘诪砖谞讛 讚讗诐 讻驻讬专讜砖 讛讬专讜砖诇诪讬 诪讛讜 讝讛 讗转 讝讛 讗转 讗诇讜 诪讬讘注讬 诇讬讛 讚讛讬讬谞讜 讘注诇 砖讘讬转 诇驻讜注诇讬诐 讜诇驻讬 讛讘讘诇讬 谞讬讞讗 驻讜注诇 诇驻讜注诇 讛讬讬谞讜 讝讛 讗转 讝讛 讗诇讗 砖住讜祝 住讜祝 讗讬 讗驻砖专 讗诇讗 讚专讱 讛讬专讜砖诇诪讬 讗祝 注诇 驻讬 砖谞讚讞讜拽 讘驻讬专讜砖 讛诪砖谞讛 讜谞讗诪专 讻讬 驻讬专讜砖 驻讜注诇讬诐 驻讜注诇讬诐 讚注诇诪讗 讜讛讜讗 讛讚讬谉 讗诐 讛讬讛 讚讘专 讘注诇 讛讘讬转 注诐 驻讜注诇 讗讞讚 讗诇讗 讗讜专讞讗 讚诪讬诇转讗 谞拽讟 驻讜注诇讬诐 讻讬 注诇 讛专讜讘 讗讚诐 砖讜讻专 驻讜注诇讬诐 讛专讘讛 诇诪讛专 诪诇讗讻转讜 讜诇讗 驻讜注诇 讗讞讚 讗讘诇 讛讜讗 讛讚讬谉 讜讛讬讬谞讜 讝讛 讗转 讝讛 砖讗诐 讻驻讬专讜砖 讛讘讘诇讬 诇讗 讬讚注谞讗 讛砖讜讻专 诪讗讬 砖讬讬讻讬讛 讛讻讗 砖讛专讬 讛讜讗 讗讬谞讜 诪讟注讛 讜诇讗 诪讜讟注讛 讜讚讬谞讗 讘讛讟注讗转 驻讜注诇讬诐 讗讛讚讚讬 诇讗 转诇讬 讘讛讬讜转诐 砖讻讜专讬诐 讗爪诇 讘注诇 讛讘讬转 讜讛讻讬 讛讜讛 诇讬讛 诇诪讬诪专 讛驻讜注诇讬诐 砖讛讟注讜 讝讛 讗转 讝讛 讜诇转诇诪讜讚 讛讬专讜砖诇诪讬 谞讬诪讗 讚讛砖讜讻专 讛讜讗 讛诪讟注讛 讗讜 诪讜讟注讛 讜讝讛 诇砖讜谞讜 谞专讗讛 诇讬 讘专讜专. 


讚讗诪专 诇讬讛 讘注诇 讛讘讬转 讝讬诇 讗讜讙专 诇讬 驻讜注诇讬诐. 驻讬专讜砖 砖讗诪专 讻谉 诇讗讞讚 诪谉 讛驻讜注诇讬诐 砖注砖讗讜 砖诇讬讞 诇砖讻讜专 诇讜 驻讜注诇讬诐 注诪讜. 讚讗诪专 诇讛讜 砖讻专讻诐 注诇 讘注诇 讛讘讬转 驻讬专讜砖 砖讛讜讚讬注诐 砖讛讜讗 砖诇讬讞. 讜诇讬讞讝讜 驻讜注诇讬诐 讛讬讻讬 诪转讙专讬. 驻讬专讜砖 讚讻讬讜谉 讚砖诇讬讞 砖讬谞讛 讘砖诇讬讞讜转讜 诇讙专讬注讜转讗 讗讬谉 讘拽爪讬爪转讜 讻诇讜诐 讜讛专讬 讗诇讜 讻驻讜注诇讬诐 砖注砖讜 诪诇讗讻讛 砖诇讗 讘拽爪讬爪讛 砖砖诪讬谉 讻诪讛 专讗讜讬讬谉 诇讬讟讜诇. 诇讗 爪专讬讻讗 讚讗讬讻讗 讚诪转讙专讬 讘转诇转讗 讜讗讬讻讗 讚诪转讙专讬 讘讗专讘注讛 驻讬专讜砖 讜讻讬讜谉 讚讻谉 讬讚诐 注诇 讛转讞转讜谞讛 讜诇讬转 诇讛讜 讗诇讗 转诇转讗 讜讗驻讬诇讜 专讜讘讗 讘讗专讘注讛 讜诪讬注讜讟讗 讘转诇转讗 砖讗讬谉 讛讜诇讻讬谉 讘诪诪讜谉 讗讞专 讛专讜讘 讜讛讜讗 讛讚讬谉 讛讬讻讗 讚讗讬讻讗 讚诪讬转讙专 诪砖诇砖讛 诪讗专讘注讛 诪讞诪砖讛 讜讗祝 注诇 讙讘 讚讗诪专讬谞谉 讘讗讬讚讱 驻讬专拽讗 讛砖讜讻专 讗转 讛驻讜注诇 讻讗讞讚 讜讻砖谞讬诐 诪讘谞讬 讛注讬专 砖诪砖诪谞讬谉 讘讬谞讬讛诐 讛讬讬谞讜 诪砖讜诐 讚讗诪专 讻讗讞讚 讜讻砖谞讬诐 诪讘谞讬 讛注讬专 讗讘诇 讘砖讜讻专 住转诐 讗讜 讻砖注讜砖讛 诪诇讗讻讛 砖诇讗 讘拽爪讬爪讛 讗讬谉 诇讜 讗诇讗 讻驻讞讜转 砖讘驻讜注诇讬诐. 讻谉 谞专讗讛 诇讬. 讛专讬讟讘"讗. 


诇讬转 诇讱 讗诇 转诪谞注 讟讜讘 诪讘注诇讬讜. 驻讬专讜砖 讚诇讬讻讗 诇诪讬诪专 讚诇讙讘讬 讘注诇 讛讘讬转 谞诪讬 讗讬讻讗 诪砖讜诐 讗诇 转诪谞注 讟讜讘 诪讘注诇讬讜 讗诐 讛讬讛 诪砖讻讬专 讛讜讗 讘讗专讘注讛 讜诪讜爪讗 讘转诇转讗 讚讻讬讜谉 讚讘注诇 讛讘讬转 讗诪专 诇讜 讘驻讬专讜砖 讘讗专讘注讛 讜诇讗 讗诪专 诇讜 砖讬砖讻讜专 讻驻讬 诪讛 砖讬讜讻诇 讙诇讬 讗讚注转讬讛 讚谞讬讞讗 诇讬讛 讚诇讬转谉 诇讛讜 讗专讘注讛. 讛专讬讟讘"讗. 
讜诇注谞讬谉 驻住拽 讻转讘 讛专诪"讱 讜讝讛 诇砖讜谞讜: 讻诇诇讗 讚谞拽讟讬讛 讘讛讗讬 砖诪注转讗 讛讬讻讗 讚讗诪专 诇讬讛 诇砖诇讜讞讬讛 讝讬诇 讜讗讜讙专 诇讬 讗讙讬专讬 讘讗专讘注讛 讗专讘注讛 讜讗讝诇 讜讗诪专 诇讛讜 讘转诇转讗 转诇转讗 诇讬转 诇讛讜 讗诇讗 转诇转讗 讜讗祝 注诇 讙讘 讚砖讜讬讗 注讘讬讚转讬讬讛讜 讗专讘注讛 讜讗讬转 诇讛讜 注诇讬讛 转专注讜诪转 注诇 讚注讘专 注诇 讘诇 转诪谞注 讟讜讘 诪讘注诇讬讜 讛讬讻讗 讚砖讜讬讗 注讘讬讚转讬讬讛讜 讗专讘注讛. 讜讛讬讻讗 讚讗诪专 诇讬讛 诇砖诇讜讞讬讛 讗讜讙专 诇讬 讘转诇转讗 转诇转讗 讜讗讝诇 讜讗诪专 诇讛讜 讘讗专讘注讛 讗专讘注讛 讗讬 讙诪专 诇讛讜 砖讻专讻诐 注诇讬 讬讛讬讘 诇讛讜 讗专讘注讛 讜砖拽讬诇 转诇转讗 诪讘注诇 讛讘讬转 讻讚讬谉 讛砖讜讻专 讗转 讛驻讜注诇 诇注砖讜转 讘砖诇讜 讜讛专讗讛讜 讘砖诇 讞讘专讜 讚讗诪专讬谞谉 砖讛讜讗 谞讜转谉 诇讜 诪砖诇讜 讻诇 诪讛 砖驻住拽 注诪讜 讜讞讜讝专 讜谞讜讟诇 诪讘注诇 讛讘讬转 诪讛 砖讛转谞讛 注诪讜 讗讜 诪讛 砖专讗讜讬 诇驻讞讜转 砖讘砖讻讬专讜转. 讜讗讬 讗诪专 诇讛讜 砖讻专讻诐 注诇 讘注诇 讛讘讬转 讗讬 诪转讙专讬 专讜讘讗 讚驻讜注诇讬诐 讘讗专讘注讛 讘诪转讗 砖拽诇讬 讗专讘注讛 讗祝 注诇 讙讘 讚诇讗 讗诪专 诇讜 讘注诇 讛讘讬转 讚诇讜讙专 讗诇讗 讘转诇转讗 讚讻讬讜谉 讚砖谞讬 注拽专讬讛 诇砖诇讬讞讜转讬讛 诪谞驻砖讬讛 讜讻诪讗谉 讚讗谞讞转讬谞讛讜 砖诇讗 讘专砖讜转 讚诪讬 砖谞讜讟诇 诪讛 砖讛转谞讛讜. 讜讗讬 诪转讙专讬 驻讜注诇讬诐 讘诪转讗 讘转诇转讗 砖拽诇讬 转诇转讗 讗祝 注诇 讙讘 讚讗讬讻讗 讗讙讬专讬 讘诪转讗 讚诪转讙专讬 讘讗专讘注讛 转讬诇转讗 讗讜 驻诇讙讗 讚讗讙讬专讬 诪转讗 讚讚注转讬讛 讚讗讬谞讬砖 讗转专注讗 讝讬诇讗 讜讛讜讛 诇讬讛 讻诪讗谉 讚注讘讜讚 讛谞讬 驻讜注诇讬诐 讘讛讚讬讛 诪谞驻砖讬讬讛讜 讚砖拽诇讬 诪讬谞讬讛 讗讙专讗 讘转专注讗 讝讬诇讗. 诪讬讛讜 讛谞讬 诪讬诇讬 讛讬讻讗 讚诇讗 砖讜讬讗 注讘讬讚转讬讬讛讜 讗诇讗 转诇转讗 讗讜 讚诇讗 讬讚讬注 讻讙讜谉 专讬驻拽讗 讚诪诇讬 诪讬讗 讗讘诇 讛讬讻讗 讚砖讜讬讗 注讘讬讚转讬讬讛讜 讗专讘注讛 砖拽诇讬 讗专讘注讛 讻讬讜谉 讚讗讬讻讗 讗讙讬专讬 讚诪转讙专讬 讘讗专讘注讛. 讜谞专讗讛 诇讜诪专 讚讛讜讗 讛讚讬谉 谞诪讬 讗祝 注诇 讙讘 讚诇讬讻讗 讚诪转讙专讬 讘讗专讘注讛 讻讬讜谉 讚讟专讞讜 讟驻讬 诪讗讞专讬谞讬 讚诇讬砖拽诇讜 讗专讘注讛. 讜讛讬讻讗 讚诇讗 讬讚讬注讗 注讘讬讚转讬讬讛讜 讻讙讜谉 专讬驻拽讗 讚诪诇讬 诪讬讗 讜讗诪专讬 讗讬谞讛讜 讗专讘注讛 讟专讞谞讗 讛讘 诇谉 讗专讘注讛 讚讛讻讬 讗诪专 诇谉 砖诇讬讞讗 讜讗讬讛讜 讗诪专 诇讗 讬讚注谞讗 讗讬 讟专讞讬转讜 讟驻讬 讗讜 诇讗 诇讬转 诇讛讜 讗诇讗 转诇转讗 讻讬讜谉 讚专讜讘讗 讚讗讙讬专讬 诪转讗 诪转讙专讬 讘转诇转讗 讜讗讬转 诇讛讜 转专注讜诪转 注诇讬讛 讚砖诇讬讞讗 讚讛讗 讗讬 诇讗 讗诪专 诇讛讜 讗专讘注讛 诇讗 讛讜讜 讟专讞讬 讗诇讗 讻讚讞讝讬 诇转诇转讗. 讗诪专 诇讬讛 讘注诇 讛讘讬转 诇转诇转讗 讜讗讝诇 讜讗诪专 诇讛讜 讘讗专讘注讛 讗诪专 诇讬 讘注诇 讛讘讬转 讜讗诪专讜 诇讬讛 讻诪讜 砖讗诪专 讘注诇 讛讘讬转 讗讬 讟专讞讜 讗专讘注讛 砖拽诇讬 讗专讘注讛 讚讗讚注转讗 讚讛讻讬 讟专讞讜 讟讜讘讗 讜诇讗 讗诪专讬谞谉 讚讗讜讝讬诇讜 讛讜讗 讚讗讜讝讬诇讜 讙讘讬讛 讚讘注诇 讛讘讬转. 注讚 讻讗谉. 
驻砖讬讟讗 讗诪专 诇讬讛 讘注诇 讛讘讬转 讘转诇转讗 讜讗讝诇 讜讗诪专 诇讛讜 讘讗专讘注讛 讜讗诪专 诇讛讜 砖讻专讻诐 注诇讬 讗讬 谞诪讬 讚讗诪专 诇讛讜 砖讻专讻诐 注诇 讘注诇 讛讘讬转 讜砖讜讬讗 注讘讬讚转讬讬讛讜 讗专讘注讛 讗祝 注诇 讙讘 讚讗诪专讬 诇讬讛 讻诪讜 砖讗诪专 讘注诇 讛讘讬转 讚注转讬讬讛讜 讗注讬诇讜讬讬讗 讜砖拽诇讬 讗专讘注讛 诪砖讜诐 讚驻讜注诇讬诐 讬讚注讬 讗讛讚讚讬 讛讬讻讬 诪转讙专讬 讜讻讬 砖诪注讬 诪讬谞讬讛 讗专讘注讛 诇讗 砖讘拽讬 注讬诇讜讬讬讗 讚砖诪注讬 讜谞讞转讬 讗讚注转讗 讚驻讞转讗 讚诇讗 砖诪注讬. 讗诇讗 讗诪专 诇讛讜 讘注诇 讛讘讬转 讘讗专讘注讛 讜讗诪专 诇讛讜 讗讬讛讜 讘转诇转讗 讜讗诪专讬 诇讬讛 讻诪讛 砖讗诪专 讘注诇 讛讘讬转 诪讗讬 讗讚讬讘讜专讗 讚讬讚讬讛 拽讗 住诪讻讬 讜讛讻讬 讗诪专讬 诇讬讛 诪讛讬诪谞转 诇谉 讚讛讻讬 讗诪专 讘注诇 讛讘讬转 讜住讘讜专 讜拽讘讜诇 讘转诇转讗 讜诇讗 讗诪专讬谞谉 讚注转讬讬讛讜 讗注讬诇讜讬讗 讚讛讗 诇讗 砖诪注讬 讛讛讜讗 注讬诇讜讬讗 讜诇讗 住诪讻讬 注诇讬讛 讗讜 讚讬诇诪讗 讻讚讗诪专 讘注诇 讛讘讬转 讻讬讜谉 讚讗诪专讬 讻诪讛 砖讗诪专 讘注诇 讛讘讬转 讙诇讜讬讬 讚注转诐 讛讜讗 讚诇讗讜 注诇讬讛 讚讬讚讬讛 拽讗 住诪讻讬 诪讗讬. 转讗 砖诪注 讛讗砖讛 砖讗诪专讛 讛讘讗 诇讬 讙讬讟讬 讜讛砖诇讬讞 讗诪专 讗砖转讱 讗诪专讛 讛转拽讘诇 诇讬 讙讬讟讬 讜讛讜讗 讗讜诪专 讛讬诇讱 讻诪讛 砖讗诪专讛 讗诪专 专讘 谞讞诪谉 讜讻讜' 讗驻讬诇讜 讛讙讬注 讛讙讟 诇讬讚讛 讗讬谞讛 诪讙讜专砖转 讗诇诪讗 讗讚讬讘讜专讗 讚讬讚讬讛 拽住诪讬讱 讜住讘专 砖诇讬讞 诇拽讘诇讛 讛讜讗 讜转转讙专砖 诇讗诇转专 讜讛讬讗 诇讗 诪讙专砖讗 诇讗诇转专 讜讻讬 诪诪讟讬 诇讬讛 诇讬讚讛 谞诪讬 诇讗讜 讻诇讜诐 讛讜讗 讚诇讗讜 砖诇讜讞讬讛 讛讜讗 讻诇诇 讜讛讻讗 诇讬讻讗 注讬诇讜讬讗 诇讗 讘拽讘诇讛 讜诇讗 讘讛讜诇讻讛 讜砖诪注讬谞谉 诪讬谞讛 讚讘讛讗讬 诇讬砖谞讗 讚讗讚讬讘讜专讗 讚讬讚讛 拽住诪讬讱. 讛专讗讘"讚. 


讚注转讬讬讛讜 讗注讬诇讜讬讗. 驻讬专讜砖 讜讚讗讬 诇讗讜 讚注转讬讬讛讜 诇讙专讬注讜转讗 讜讘讜讚讗讬 讛讗诪讬谞讜 砖讟注谉 讘注诇 讛讘讬转 讻讱 讗诇讗 讗讜 砖讞砖讘讜 砖诪讗 谞讜转谉 讬讜转专 讗讜 砖讛讗诪讬谞讜 诪诪砖 讜诇专砖"讬 诪砖诪注 砖讛讗诪讬谞讜 诪诪砖 讜讗诐 讻谉 拽砖讬讗 诇讬砖谞讗 讚讙诪专讗 讚拽讗诪专 讚注转讬讬讛讜 讗注讬诇讜讬讗 讜讻谉 诪讛 砖砖讗诇 讘住诪讜讱 讗讬 讗诪专讬谞谉 讗讚讬讘讜专讬讛 拽讗 住诪讬讱 讗讜 讗讘注诇 讛讘讬转. 讜讗驻砖专 诇讜诪专 讚诪讗讬 讚拽讗诪专 专砖"讬 砖讛讗诪讬谞讜讛讜 讛讬讬谞讜 诇讜诪专 讚诇驻讞讜转 讛讗诪讬谞讜讛讜 诇讗专讘注讛 讜讗讬谉 诇讜诪专 砖讞砖讘讜 砖诪讗 讗诪专 讘注诇 讛讘讬转 驻讞讜转 讚诪讛 诇讛诐 诇爪专讛 讛讝讗转 诇讜诪专 讻诪讜 砖讗诪专 讘注诇 讛讘讬转 讜诇讙专讜注讬 讜砖诇讬讞 谞诪讬 诇讗 讜讘讬讚 讻诇讜诪专 讜诇讜诪专 砖讻专讻诐 注诇讬. 讗讬 谞诪讬 讬砖 诇讜诪专 讚讛讻讗 诪讬讬专讬 讘讚讗讜拽诪讬 诇讛 讘讚讗讝讬诇 讘转诇转讗 讗讜 讗专讘注讛 讛讬诇讻讱 讻讬 拽讗诪专 诇讛讜 讘讗专讘注讛 讻讬讜谉 讚诇讬讻讗 讚讗讝讬诇 讟驻讬 讗诪专讬谞谉 讜讚讗讬 讗讚注转讬讬讛讜 讘注讬诇讜讬讗 驻讬专讜砖 讗讛谞讛讜 讗专讘注讛 讚拽讗诪专 诇讛讜 讜诇讗 讗注讬诇讜讬讗 讟驻讬 讚诇讬讻讗 诇讛讜 诇讗住讜拽讬 讗讚注转讬讬讛讜 讘讛讻讬 讛讬诇讻讱 讗诪专讬谞谉 讛讗诪讬谞讜讛讜. 讜诪讻诇 诪拽讜诐 讜讚讗讬 诇讙专讬注讜转讗 诇讗 讗诪专讬谞谉. 讚讻讬讜谉 讚诪拽讘诇 注诇讬讜 诇砖诇诐 诪讘讬转讜 驻砖讬讟讗 讚注诇讬讛 拽讗 住诪讻讬 砖诇讗 诇讙专讜注 讜讛讬讬谞讜 讚拽讗诪专 专砖"讬 讚讛讗诪讬谞讜讛讜 讘讗专讘注讛 讗讘诇 讻讬 讗诪专 诇讛讜 讘转诇转讗 讻讬讜谉 讚讗讬讻讗 讚讗讝诇讬 讘讗专讘注讛 讬砖 诇讜诪专 砖诪讗 讞砖讚讜讛讜 讜诇讛讻讬 讗讬讻讗 诇诪讬诪专 砖诇讗 讛讗诪讬谞讜讛讜 诇讛讻讬 讚拽讚拽讜 讘诇砖讜谞诐 讜讗诪专讜 讻诪讜 砖讗诪专 讘注诇 讛讘讬转 讜讛讬讬谞讜 讘注讬讗 讚讘住诪讜讱. 讝讛 讛讻诇诇 讚诇注讜诇诐 诇讙专讜注 诪诪讛 砖讗诪专 砖诇讬讞 诇讗 诪讻讜讜谞讬 讻诇诇 讚诇讗 讘砖讜驻讟谞讬 注住拽讬谞谉 讚讗诪专讬谞谉 讟讜驻讜转 讚诇讬砖谞讗 诇讙专讬注讜转讗. 讜讘讛讛讬讗 讚讙讟 讘住诪讜讱 讗讬讻讗 讚谞讬讞讗 诇讬讛 诇驻讜讟专讛 诪讬讚 诪砖讜诐 砖谞讗讛 砖讘讬谞讬讛诐 讜讛讬讬谞讜 注讚讬驻讜转讬讛 讜讗讬讻讗 讚谞讬讞讗 诇讬讛 讘讛诪转谞讛 讻讚讬 砖讬讜讻诇 诇讛诪诇讱 讛讬诇讻讱 诪爪讬 诇诪讬诇祝 诪讬谞讬讛 诪讻诇 砖谞讬 讛驻谞讬诐 讘讬谉 砖讗诪专 砖诇讬讞 讛讘讗 讚讗驻砖专 讚谞讬讞讗 诇讬讛 诇讘注诇 讟驻讬 讘拽讘诇讜 讜讚诪讬讗 诇讘注讬讗 讚讬讚谉 讚讗诪专 诇讛讜 讘转诇转讗 讜谞讬讞讗 诇讛讜 讘讗专讘注讛 讜讗驻砖专 砖讞砖讘 讛砖诇讬讞 讘砖讜讻讞 讗讜 砖讛讜讗 讗讬砖 讟讜讘 讜专讜爪讛 砖讬讛讬讛 诇讜 驻谞讗讬 诇讛诪诇讱 讗讜 砖诪讗 诇讗 驻专注讬讛 诇讜 砖讻专讜 讜专讜爪讛 砖诇讗 转转讙专砖 注讚 砖讬讙讬注 诇讬讚讛 讻讚讬 砖讬讛讬讛 诇诪砖讻讜谉 讘讬讚讛. 讗诇讗 砖讝讛 讚讜讞拽 讚讗诐 讻谉 讛讻讗 谞诪讬 谞讬诪讗 注拽专讬讛 砖诇讬讞 诇砖诇讬讞讜转讬讛 讜讘讬谉 讗诐 讗诪专 砖诇讬讞 拽讘诇讛 讚讗驻砖专 讚谞讬讞讗 诇讬讛 诇讘注诇 讟驻讬 讘讛讜诇讱 讜讗祝 注诇 讙讘 讚诇讗 讚诪讬讗 诪诪砖 讚讛转诐 驻砖讬讟讗 讚谞讬讞讗 诇讛讜 讘讗专讘注讛 讜讛讻讗 住驻拽讗 讛讜讬 讘诪讗讬 谞讬讞讗 诪讻诇 诪拽讜诐 讻讬讜谉 砖讗谞讜 专讜讗讬谉 诇讬砖谞讗 讚讟讜驻讬讗转讗 诇讬转 诇讱 诇诪讬诪专 讚诇讘讟诇讛 拽讗诪专 诇讬讛 讛讬诇讻讱 讬讻讬诇谞讗 诇诪讬诪专 讚讘讘注讬讬谉 诇讗 讛讗诪讬谞讜讛讜 讜诇注讬诇讜讬讗 拽讗诪专讬 诇讬讛 讛讻讗 谞诪讬 讗诪专讬谞谉 诇讗 讛讗诪讬谞讜讛讜 讜诇注讬诇讜讬讗 讚讬讚讬讛 拽讗诪专 诇讬讛 讚讛讬讬谞讜 注讬诇讜讬讬讛. 讝讛 谞专讗讛 诇讬 诇驻专砖 注诇 讬讚讬 讛讚讞拽 讜爪专讬讱 注讬讜谉. 

诪讛专砖"讗 - 讞讬讚讜砖讬 讛诇讻讜转

驻专拽 讛砖讜讻专 讗转 讛讗讜诪谞讬谉


讘驻专砖"讬 讘讚"讛 讚注转讬讬讛讜 讗注讬诇讜讬讗 讻讜' 诇讗 诇驻讞讜转 诪拽爪讘转谉 砖诇 讝讛 讗诪专讜 讗诇讗 诇讛讜住讬祝 讜讻讱 讗诪专讜 诪讛讬诪谞转 讻讜' 注讻"诇 驻讬' 诇讛讜住讬祝 注诇 砖讗专 驻讜注诇讬谉 讚诪讬讬专讬 讛讻讗 讚砖讗专 驻讜注诇讬谉 诪讬转讙专讬 讘讙' 讚讗诇"讻 诪讗讬 讗专讬讗 讘砖讻专讻诐 注诇讬 讚讗驻讬诇讜 讗诪专 砖讻专讻诐 注诇 讘注"讛 谞诪讬 谞讜转谉 诇讛诐 讚' 讚讛讬讬谞讜 诪讛 砖讛谞讛讜 讜讛"拽 诪讛讬诪谞转 诇谉 诪讛 砖讗诪专 讘注"讛 讚' 诇讛讜住讬祝 注诇 砖讗专 驻讜注诇讬诐 讚诇讗 诪讬转讙专讬 讗诇讗 讘讙' 讜讛讬讬谞讜 讚注转讬讬讛讜 诇注讬诇讜讬讗 注诇 砖讗专 驻讜注诇讬谉 讜讚讜"拽:


转讜住' 讘讚"讛 讜讗讝诇 讗讬讛讜 讻讜' 讛讬讬谞讜 诪讛讬诪谞转 讻讜' 讗"谞 诪砖讜诐 讚讗讬 讗诪专 讘注"讛 讟驻讬 讻讜' 讘转专 讛讻讬 讗讬 讗诪专讬' 诪讛讬诪谞转 讻讜' 讗讬 诪砖讜诐 讚讚注转讬讛 讗注讬诇讜讬讗 注讻"诇 诪讚讘专讬讛诐 谞专讗讛 讚讚注转讬讬讛讜 讗注讬诇讜讬讗 讚拽讗诪专 转诇诪讜讚讗 讜讗转 诪讛讬诪谞转 诇谉 讘' 住讘专讜转 讛谉 讜诇讗 讻驻专砖"讬 砖讻转讘谞讜 讜讛讻讗 驻砖讬讟讗 诇讬讛 讚住诪讻讬' 讗讚讬讘讜专讗 讚驻讜注诇 讚讘讬谉 诇驻讜诐 住讘专讗 讚讚注转讬讬讛讜 讗注讬诇讜讬讗 讜讘讬谉 诇驻讜诐 住讘专讗 讚诪讛讬诪谞转 诇谉 讗讬转 诇谉 诇诪讬诪专 讛讻讬 讜讛讗 讚谞拽讟 转诇诪讜讚讗 讘诪诇转讗 讛讱 住讘专讗 讚讚注转讬讬讛讜 讗注讬诇讜讬讗 爪"诇 讚讛"拽 驻砖讬讟讗 诇谉 讚住诪讻讬讛 讗讚讬讘讜专讬讛 讚驻讜注诇 讗驻讬' 讗讬 讗诪专讬 讚讚注转讬讛 讗注讬诇讜讬讗 讗讘诇 讘讛讱 讗讘注讬讗 讚讘转专 讛讻讬 讗讬 讗诪专转 讚讚注转讬讛 讗注讬诇讜讬讗 诇讗 住诪讻讬 讗讚讘讜专讗 讚驻讜注诇 讗诇讗 讚讜拽讗 讗讬 讗诪专讬谞谉 诪讛讬诪谞转 诇谉 讚住诪讻讬 讗讚讬讘讜专讗 讚讬讚讬讛 讜讚讜"拽:


讘讚"讛 讚注转讬讛 讗注讬诇讜讬讗 讻讜' 讚讗讬 讗"诇 砖讻专讻诐 注诇 讘注"讛 诪讗讬 谞"诪 讗讬 讚注转讬讛 讻讜' 讗诇讗 诪讛 砖讛转谞讛 讻讜' 注讻"诇 讜诇讗 谞讬讞讗 诇讛讜 诇驻专砖 讘砖讻专讻诐 注诇 讘注"讛 讚谞"诪 诇注谞讬谉 转专注讜诪讜转 讜讻驻专砖"讬 讚讛讗 讘诪讗讬 讚拽讗 诪讘注讬讗 诇讬讛 讘转专 讛讻讬 诇讗讜 诇注谞讬谉 转专注讜诪讜转 拽诪讘注讬讗 讗诇讗 诇注谞讬谉 转砖诇讜诪讬谉 诪讬讛讜 讗讬讻讗 诇驻专讜砖讬 讘砖讻专讻诐 注诇 讘注"讛 讜诇注谞讬谉 转砖诇讜诪讬谉 讜讘砖讜讬讗 注讘讬讚转讬讬讛讜 讚' 讚诇讗 讗诪专讬' 讗讚注转讗 讚转诇转讗 拽注讘讚讬 讻诪讜 砖讗诪专 讘注"讛 讜讗讜讝诇讬 讚拽讗 诪讜讝诇讬 讙讘讬讛 讗诇讗 讚讚注转讬讬讛讜 讗注讬诇讜讬讗 讜讻谉 驻住拽 讛专讬"祝 讜注讬' 讘讝讛 讘讗讜专讱 讘专讗"砖 讜讚讜"拽:


讘讚"讛 讛砖讜讻专 讗转 讛讗讜诪谞讬谉 讻讜' 讜诇讗 专爪讛 诇驻专砖 讚讬讚讜 注诇 讛转讞转讜谞讛 讻砖讛讜拽专讜 讻讜' 讻诪讜 砖砖讜讛 注讻砖讬讜 砖讗讬谉 讝讛 住讘专讗 讻讜' 注讻"诇 讜讛"讛 谞诪讬 讚诪讛讗讬 讟注诪讗 讙讜驻讬讛 讘专讬砖讗 讘讬讚诐 注诇 讛转讞转讜谞讛 讗讬谉 诇驻专砖 讻砖讛讜讝诇讜 驻讜注诇讬诐 讜讬转谉 诇讛诐 讞爪讬 住诇注 讻诪讜 砖砖讜讛 注讻砖讬讜 讚讗讬谉 讝讛 住讘专讗 讻讬 诇诪讛 诇讗 讬转谉 诇讛诐 讻诪讜 砖讛转谞讛 注诪讛诐 讻讬讜谉 砖讗讬谉 诪驻住讬讚 讘讞讝专转谉 讜讗讚专讘讛 讛讜讗 诪专讜讬讞 砖讬诪爪讗 诪讬 砖讬拽爪讜专 诇讜 讞爪讬 拽诪讛 讘讞爪讬 住诇注 诪讬讛讜 讛讗 诇讗 拽砖讬讗 诇讛讜 诇驻专砖 讘讬讚诐 注诇 讛转讞转讜谞讛 讘讛讜讝诇讜 砖讗讬谞讜 谞讜转谉 诇讛诐 讗诇讗 住诇注 讜讛讜讗 诪专讜讬讞 讞爪讬 住诇注 讘讞爪讬 拽诪讛 讜讻谉 讘讬讚讜 注诇 讛转讞转讜谞讛 讘讛讜拽专讜 砖谞讜转谉 诇讛诐 住诇注 讜诪驻住讬讚 讞爪讬 住诇注 砖讛讜讗 爪专讬讱 诇讬转谉 住诇注 讜讞爪讬 讘讞爪讬 拽诪讛 讚讘讛讗 转"拽 讚专' 讚讜住讗 谞诪讬 诪讜讚讛 讜诇讗 砖讬讬讱 讘讝讛 诇讜诪专 讬讚讜 注诇 讛转讞转讜谞讛 讻讬讜谉 砖谞讜讟诇 讛驻讜注诇 注诇 讛诪诇讗讻讛 砖注砖讛 住诇注 讻诪讜 砖讛转谞讛 注诪讜 讜讚讜"拽:


讘讚"讛 讚讗讬 住"讚 讚讗讚讬讘讜专讗 讻讜' 讜诇驻讬 讝讛 讛讬讬谞讜 讗讙专讬注讜转讗 讚讬讚讛 讻讜' 讜驻砖讬讟 讚讻"砖 讚讗注讬诇讜讬讗 讻讜' 讜讗诐 讻谉 住讜转专 讻讜' 注讻"诇 拽"拽 讚诪讛讱 驻砖讬讟讜转讗 讙讜驻讬讛 讛"诪 诇讚讞讜转 驻讬专讜砖 讝讛 讚拽讗诪专 讗"谞 诪砖讛讙讬注 讙讟 诇讬讚讛 诪讙讜专砖转 讗诇诪讗 讚讗讚讬讘讜专讗 讚讬讚讬讛 拽住诪讬讱 讚讗讻转讬 讗讘注讬讬谉 诇讗 讗驻砖讬讟讗 讚讗讬诪讗 讛转诐 诇讗 讛讜讛 讟注诪讗 诪砖讜诐 讚诪讛讬诪谞转 诇谉 讗诇讗 诪砖讜诐 讚讚注转讬讛 讗注讬诇讜讬讗 讜诇讻讱 住诪讬讱 讗讚讬讘讜专讗 讚讬讚讬讛 讚讗讬谞讛 诪讙讜专砖转 注讚 砖转讙讬注 讙讟 诇讬讚讛 讜诇讗 住诪讬讱 讗讚讬讘讜专讗 讚讬讚讛 讚讛讜讛 诇讙专讬注讜转讗 讚讘注诇 讚诪讙讜专砖转 讘诪讛专讛 讗讘诇 讘讗讘注讬讬谉 讚诇注讬诇 诇讗 住诪讬讱 讗讚讬讘讜专讗 讚讬讚讬讛 讚讛讜讛 诇讙专讬注讜转讗 讗诇讗 讗讚讬讘讜专讗 讚讘注"讛 拽住诪讬讱 讚讛讜讛 诇注讬诇讜讬讗 讜讚讜"拽:





诪讛专"诐

讙诪' 讗讬讘注讬转 讗讬诪讗 诇注讜诇诐 讘驻讜注诇讬诐 注住拽讬谞谉 讚讗诪专讬 诇讬讛 讻讬讜谉 讚讗诪专转 诇谉 讘讚' 讟专讞讬谞谉 讜注讘讚讬谞谉 诇讱 注讘讬讚转讗 砖驻讬专转讗 讜讻讜'. 诇驻讬 讛住讜讙讬讗 谞专讗讛 讚讘砖讬谞讜讬讛 讝讜 诇讗 爪专讻讬谞谉 诇讜诪专 讚讗讬讻讗 讚诪转讙专讬 讘讗专讘注 讜讗讬讻讗 讚诪转讙专讬 讘转诇转讗 讗诇讗 讗讬讬专讬 讗驻讬' 讻讜诇讛讜 诪讬转讙专讬 讘转诇转讗 讜讗驻"讛 讗讬讻讗 转专注讜诪转 诪砖讜诐 讚讗诪专转 诇谉 讘讚' 注讘讚讬谞谉 注讘讬讚转讗 砖驻讬专转讗 讜讛讬讻讬 讚诇讗 讬讚讬注 讻讙讜谉 讚诪诇讬讗 诪讬讗 讗讬讻讗 转专注讜诪转 讜讛讬讻讬 讚讬讚讬注 讚砖讜讬 注讘讬讚转讬讬讛讜 讗专讘注 讞讬讬讘 讛讘注诇 讛讘讬转 诇砖诇诐 诇讛诐 讗专讘注 讜讛讬讬谞讜 讟注诪讜 砖诇 讛讟讜专 讞"诪 住讬' 砖诇"讘 砖讻转讘 讜讝"诇 讘讚"讗 讻砖讗讬谉 诪诇讗讻转诐 砖讜讛 讗专讘注讛 讗讘诇 讗诐 讛讜讗 砖讜讛 讗专讘注讛 谞讜转谉 诇讛诐 讗专讘注讛 讗驻讬' 砖讛驻讜注诇讬诐 谞砖讻专讬诐 讘砖诇砖讛 讜讛讜讗 砖讬讻讜诇讬诐 诇讘专专 砖诪诇讗讻转诐 砖讜讛 讗专讘注讛 讗讘诇 讗诐 讗讬 讗驻砖专 诇注诪讜讚 注诇 讛诪诇讗讻讛 讻诪讛 讛讬讗 砖讜讛 讗讬谉 诇讛诐 讗诇讗 砖诇砖讛 讜转专注讜诪转谉 注诇 讛砖诇讬讞 注讻"诇 讗诇讗 砖诇讗 谞诪爪讗 诪讘讜讗专 讝讛 讘砖讗专 讛驻讜住拽讬诐:


砖诐 驻砖讬讟讗 讗讬 讗"诇 讘注诇 讛讘讬转 讘转诇转讗 讜讗讝诇 讗讬讛讜 讗"诇 讘讗专讘注 讜讗诪专讬 诇讬讛 讻诪"砖 讘注"讛 讚注转讬讬讛讜 讗注讬诇讜讬讬讗 讜讻讜'. 驻讬' 专砖"讬 讜讻讬讜谉 砖讘注"讛 驻讜讞转 讗讬 讗诪专 诇讛诐 讛讗 砖讻专讻诐 注诇讬 讬转谉 诪砖诇讜 讜讗讬 讗诪专 诇讛诐 砖讻专讻诐 注诇 讘注诇 讛讘讬转 讬砖 诇讛诐 转专注讜诪转 注诇讬讜 讜讛专讬"祝 讻转讘 诇注谞讬谉 讻砖讗诪专 砖讻专讻诐 注诇 讘注诇 讛讘讬转 讜砖讜讛 诪诇讗讻转谉 讗专讘注讛 讚谞讜转谉 讘注诇 讛讘讬转 诇讛诐 讗专讘注讛 注讬讬谉 讘讛专讬"祝 讜讛专讗"砖 砖讙诐 讘讻讗谉 讻转讘 讛讟讜专 讗驻讬' 讛讬讻讬 讚讛驻讜注诇讬诐 谞砖讻专讬诐 讘讙' 讻讬讜谉 讚诪诇讗讻转诐 砖讜讛 讚' 讞讬讬讘 讛讘注"讛 诇砖诇诐 讚' 讜注"砖 讜讻诇诇 讛注谞讬谉 讚讛讻讗 讛讜讬 讚讬谞讗 诪诪砖 讻讚诇注讬诇 讚讛讬讻讬 砖讗诪专 讘注"讛 讘转诇转讗 讜讗诪专 讗讬讛讜 讘讗专讘注 讜注讬讬谉 讘讘讬讗讜专讬 砖讻转讘转讬 注诇 讛讟讜专 讜讻讗谉 讗讬谉 诇讛讗专讬讱:


转讜住' 讚"讛 讜讗讝讬诇 讗讬讛讜 讜讻讜' 讗讬 谞诪讬 诪砖讜诐 讚讗讬 讗诪专 讘注诇 讛讘讬转 讟驻讬 诪讗专讘注 讜讻讜' 讛讗讬 讗讬 谞诪讬 讗讬谞讜 转讬专讜抓 讗讞专 讗诇讗 讛讻诇 转讬专讜抓 讗讞讚 讛讜讗 讜专"诇 讚诪砖讜诐 讛讻讬 驻砖讬讟讗 诇讬讛 诪砖讜诐 讚注讻"驻 诇讗 讛讬讛 讻讜讜谞转 讛驻讜注诇讬诐 诇驻讞讜转 诪讚' 讘诪讛 砖讗诪专讜 讻诪讜 砖讗诪专 讘注诇 讛讘讬转 讗诇讗 砖讛讬转讛 讻讜讜谞转谉 诇讗讞讚 诪砖谞讬 驻谞讬' 讗讜 砖讛讬转讛 讻讜讜谞转诐 诇讜诪专 讗转 诪讛讬诪谞转 诇谉 讚讛讻讬 讗诪专 讘注诇 讛讘讬转 讗讜 讛讬转讛 讻讜讜谞转诐 讘诪讛 砖讗诪专讜 讻讱 讚讗讬 讗诪专 讘注诇 讛讘讬转 讟驻讬 诪讚' 砖讬讛讗 诇讛诐 讻诪"砖 讘注诇 讛讘讬转 讗讘诇 诇驻讞讜转 诪讚' 诇讗 注诇讛 注诇 讚注转诐 讜诪"砖 讘讙诪专讗 讛讻讗 讚注转讬讬讛讜 诇讗讜 讚讜讜拽讗 讗诇讗 专"诇 砖诇讗 注诇讛 注诇 讚注转诐 诇驻讞讜转 诪讚' 讜讛讬讬谞讜 讚讘注讬 讘转专 讛讻讬 讜讻讜' 专"诇 讗讘诇 讗讬 讛讜讛 诪驻专砖讬诐 讚专"诇 讘驻砖讬讟讗 讚讚注转讬讬讛讜 讛讜讛 讚讜拽讗 讗注讬诇讜讬讗 讗"讻 诪讗讬 讘注讬 讘转专 讛讻讬 讛讗 讻讘专 驻砖讬讟讗 诇讬讛 讚讚注转讬讬讛讜 讗注讬诇讜讬讗 讜拽"诇:





讞讻诪转 砖诇诪讛

专砖"讬 讘讚"讛 讗诇 转诪谞注 讻讜' 驻住讜拽 讛讜讗 讘诪砖诇讬 谞"讘 讬"诪 讚拽砖讛 诇讬讛 诇专砖"讬 诪谞讗 诇讬讛 砖讗住讜专 诇诪谞注 讟讜讘 诪讘注诇讬讜 诪"讛 驻讬' 砖驻住讜拽 讛讜讗 讜讗谞讬 讗讜诪专 讚拽砖讛 诇讬讛 诪讛 讛讜讗 讗诇 转诪谞注 讟讜讘 诪谞注诇讬讜 讛讻讬 讛诇"诇 讗诇 转诪谞注 讟讜讘 诪驻讜注诇讬诐 注诇 讻谉 讗讜诪专 砖驻住讜拽 讛讜讗 讻讜' 讜拽"诇:


转讜住' 讘讚"讛 讚讗讬 住"讚 讻讜' 讜诇驻讬 讝讛 讛讬讬谞讜 讙专讬注讜转讗 讻讜' 谞"讘 驻讬' 诪讛 砖讛讬讗 讗诪专讛 砖讛讜讗 讙专讬注讜转讗 诇讘注诇 讜讛讬讬谞讜 讟注诪讗 砖讗讬谞讜 住讜诪讱 诇注讜诇诐 注诇 讛砖诇讬讞 讻讬 讗诐 注诇 诪讛 砖讛讬讗 讗讜诪专转 讜拽"诇:





诪讛专"诐 砖讬祝

讘专砖"讬 讘讚"讛 讜诇讬讞讝讬 讜讻讜' 注"讻 讚讘注讛"讘 谞讬转讬讘 讚' 讜讻讜'. 讗祝 讚拽讗诪专 讘讛讚讬讗 讘转诇转讗 诪"诪 诇讙讘讬 驻讜注诇讬诐 讛讜讗 诪住转诪讗 讚诇讗 讬讚注讜 诪讘注讛"讘 讻诇讜诐 讜拽转谞讬 谞讜讟诇 诪讘注讛"讘 讜诇讻讱 诪讘讬讗 诇注讬诇 住讜祝 讛讘专讬讬转讗 讚讞讜讝专 讜谞讜讟诇 讻讜' 讗讜 诪讘讬讗 讚诇讗 转讬诪讗 砖讗谞讬 讛讻讗 讚诪驻住讬讚 讚讘注讛"讘 诇讗 讗诪专 诇讬讛 专拽 转诇转讗 讘驻讬专讜砖 讗讘诇 讛转诐 讞讜讝专 讜谞讜讟诇 诪讛 砖谞讜转谉 诇驻讜注诇 [诇讛讻讬 诪讬讬转讬 讚讞讜讝专 讜谞讜讟诇 诪讛 砖讛讛谞讛讜 讜讗驻讬诇讜 驻讞讜转 诪诪讛 砖驻住拽 诇讛诐]:


讘专砖"讬 讘讚"讛 讗诇 转诪谞注 讻讜' 驻住讜拽 讛讜讗 讘诪砖诇讬. 讚讛讜诇"诇 讚讗诪专讬 诇讬' 驻讜注诇讬诐 讗诇 转诪谞注 讜讻讜' 讜诇讬砖谞讗 讚诇讬转 诇讱 讻讜' 诪砖诪注 讻讗诇讜 讝讜 讛诇讻讛 诇诪砖讛 诪住讬谞讬 诇讬转 诇讱 讟注谞讛 讚讗诇 转诪谞注 讻讜' 讗讘诇 专砖"讬 诇讗 转驻住 诇砖讜谞讜 讘诇讬转 诇讱 讻讜':


讘专砖"讬 讘讚"讛 讚注转讬讬讛讜 讗注讬诇讜讬讗 讻讜' 讗诇讗 诇讛讜住讬祝 讗"谞 讻讱 讗诪专讜 诪讛讬诪谞讬转 讜讻讜'. [讜讻讚讘专讬 讛转讜住' 讗诇讗 讚讛转讜住' 讛拽讚讬诪讜 讟注诪讗 讚诪讛讬诪谞讬转 讜讗诇讗 诇讛讜住讬祝 讻转讘讜 诇讗"谞] 讜讻"讛 讘专"谉 讻诇砖讜谉 砖诇驻谞讬谞讜 讜诪讛专"砖 讛讙讬讛 讗诇讗 诇讛讜住讬祝 讜讻讱 讗诪专讜 讜讻讜' 驻讬专讜砖 讗诇讗 诇讛讜住讬祝 讗砖讻讬专讜转 砖讗专 驻讜注诇讬诐 讚诪讬讬专讬 讚砖讗专 驻讜注诇讬诐 诪讬转讙专讬 讘讙' 讚讗诇"讻 [诪讗讬 讗专讬讗 砖讻专讻诐 注诇讬] 讗驻讬诇讜 讗诪专 砖讻专讻诐 注诇 讘注讛"讘 讬砖 诇讛诐 讚' 讜讻讜' 讜讗讬谉 讛诇砖讜谉 诪转讬砖讘 讜注讬讬谉:


讘专砖"讬 讘讚"讛 讜讗驻讬诇讜 讛讙讬注 诇讬讚讛 讜讻讜' 讜讗讬谉 注诇讬' 诇注砖讜转 砖诇讬讞 诇讛讜诇讻讛 讜讻讜'. 诇讻讗讜专讛 讘诇讗"讛 讗祝 讗诐 讘讬讚讛 诇注砖讜转 讛讗 讗讚讬讘讜专讗 讚讬讚讬' 住诪讱 讜讬讛讬讘 诇讬讛 讗讚注转讗 讚砖诇讬讞 诇拽讘诇讛 砖谞转讙专砖 诪讬讚 讜讛讬讗 诇讗 注砖讗转讜 砖诇讬讞 诇拽讘诇讛 讜注讬讬谉:


讘转讜住' 讘讚"讛 讚注转讬' 讻讜' 诪讗讬 谞"诪 讜讻讜'. 诇讻讗讜专讛 谞"诪 讘讚诪转讙专讬 驻讜注诇讬诐 讘讚'. 讜讘讚讗诪专 讘注讛"讘 讘讚' 讜讻讜' 讗讬 诪讛讬诪谞转 诇谉 拽讗诪专讬 诇讗 讬讛讬讘 讗诇讗 讙' [讗祝 讘讚诪转讙专讬 驻讜注诇讬诐 讘讚'] 讚住讘讬专 讜拽讬讘诇. 讜诇讗 专爪讜 转讜住驻讜转 诇驻专砖 诇注谞讬谉 转专注讜诪讜转 讜讻驻讬' 专砖"讬 讚讞诇讜拽转 讛讗讬讘注讬讗 诇讗 讬驻讜诇 注"讝 [专拽 诇注谞讬谉 转砖诇讜诪讬谉]. 讜讛专讬"祝 诪驻专砖 讘砖讻专讻诐 注诇 讘注讛"讘 讜讘砖讜讛 注讘讬讚转讬讬讛讜 讚'. 讜注讬讬谉 讘专讗"砖 讘讗专讬讻讜转 (讛) 讜诪"砖 讚诇讗 讘注讬谞谉 讚诇注讘讚讜 注讘讬讚转讗 砖驻讬专转讗 讗诇讗 讛讬讻讗 讚讗讬讻讗 讚诪讬转讙专讜 讘讙' 讜讻讜' 讜讗诪专 诇讛讜 砖讻专讻诐 注诇 讘注讛"讘 讗讬谞讜 诪讚讜拽讚拽 讚讗祝 讗诐 讻讜诇谉 谞砖讻专讬谉 讘讙' 讗讬 注讘讬讚讜 砖驻讬专转讗 砖讜讛 讚' 谞讜转谉 诇讛诐 讚' 讻诪讛 砖讛拽砖讛 讜诇讬讞讝讬 注讘讬讚转讬讬讛讜 讜讻讜' 讜诪砖谞讬 讘专讬驻拽讗 讛讗 讛讬讻讗 讚讬讚讬注 讗祝 讚讗"诇 砖讻专讻诐 注诇 讘注讛"讘 [讜讗驻讬诇讜 讻讜诇诐 谞砖讻专讬谉 讘讙'] 讬讛讬讘 讘注讛"讘 讚' 讜讗讬谉 诪砖诪注 讚讛讗讬 讗讬讘注讬转 讗讬诪讗 讗讛讚讚讬 讗讬转诪专 讛讬讻讗 讚讗讬讻讗 讚诪转讙专讬 讜讻讜' 讜注讜讚 讚讗"讻 诇讜拽诪讬 讚讻讜诇谉 谞砖讻专讬谉 讘讙' 讚讛砖转讗 诇讬讻讗 讗诇讗 转专注讜诪讜转 [讗祝] 讘讚讬讚讬注 诪讗讬 注讘讬讚转讬讬讛讜 讙诐 诇砖讜谉 讛专讗"砖 讙讜驻讬讛 诇注讬诇 讗讬 诇讗 讬讚讬注 注讘讬讚转讬讬讛讜 讻讜' 讗诇讗 转诇转讗 讻诪谞讛讙讗 讜讻谉 讛讟讜专 住讬' 砖诇"讘 讻转讘 讘讛讚讬讗 讘讚"讗 讻砖讗讬谉 讛诪诇讗讻讛 砖讜讛 讚' 讗讘诇 讜讻讜' 谞讜转谉 诇讛诐 讚' 讗驻讬诇讜 砖讛驻讜注诇讬诐 谞砖讻专讬谉 讘讙' 讜讻讜'. 讜诪"砖 讛讟讜专 砖诐 讗讞"讻 讗诐 讗诪专 诇讛讜 砖讻专讻诐 注诇 讘注讛"讘 谞讜转谉 诇讛诐 讚' 讗诐 讬砖 砖谞砖转讻专讜 讻讜' 讝讛 讗讬 讗驻砖专 诇讛讬讜转 讚讘讛讚讬讗 讗诪专讬谞谉 讜诇讬讞讝讬 驻讜注诇讬诐 讻讜' 讜诪砖谞讬 讚讗讬讻讗 讚诪转讙专讬 讻讜' 讚砖"诪 讚诇讬转 诇讛讜 讗诇讗 转专注讜诪讜转 讜讛讜讗 注爪诪讜 讻转讘 讻谉 讘住诪讜讱 讜砖诪注转讬 砖讛专讘"讬 讘讘讚拽 讛讘讬转 诪讙讬讛 谞讜转谉 诇讛诐 讙' 讗驻讬诇讜 讬砖 砖谞砖转讻专讜 讘讙' 讜讬砖 砖谞砖转讻专讜 讘讚' 讜讗诐 谞砖讻专讜 讘讚' 讗讜 讛讬讛 诪诇讗讻转谉 砖讜讛 讚' 讻讜' 讜讛谞讛 讛驻专讬讝 诇讛讙讬讛 讛专讘讛 讜讬砖 诇讛讙讬讛 讘拽爪专讛 讜拽"诇:
讜诪"砖 讛讟讜专 讘砖诐 讛专诪"讛 (讜) 诇讻讗讜专讛 讚讘专讬诐 驻砖讜讟讬诐 讛诪讛 讚讗讬讬专讬 讗祝 讚诪讬转讙专讬 驻讜注诇讬诐 讘讛' 讚讬谞专讬谉 讜谞讬诪讗 讛讜讗 讬讟讜诇 诪讘注讛"讘 诪讛 砖讛讛谞讛讜 诇讙诪专讬 讚讘讟诇 砖诇讬讞讜转讬讛 讜讻诪讜 讗诐 诇讗 讛讬讛 诪诇讗讻讛 砖讜讛 讚' 讛讬讛 讛讜讗 诪讞讜讬讘 诇讬转谉 诇驻讜注诇讬诐 讚' 讜砖拽讬诇 诪讘注讛"讘 专拽 讙' 讜诪驻住讬讚 讛"谞 注转讛 诪砖转讻专 诇讝"讗 讚讛讬讗讱 讬注砖讛 住讞讜专讛 讜讻讜' 讜诇讗 讬讚注转讬 诪讬 讛讻专讬讞讜 诇讛专讘"讬 诇讚讜讞拽 讝讛 [砖谞讚讞拽 砖诐]:
讻转讘 讛专"谉 讘讬专讜砖诇诪讬 诪讜拽讬 讛讟注讜 讝讛 讗转 讝讛 讗驻讬诇讜 讘驻讜注诇讬诐 砖讛讟注讜 讘注讛"讘 讗讜 砖讘注讛"讘 讛讟注讛 讗讜转诐 讘注讛"讘 讛讟注讛 讗讜转诐 砖讗诪专 诇讛诐 转讘讜讗讜 注诪讬 讻讚专讱 砖讘讗讜 讞讘讬专讬讻诐 讗诪专讜 讘讻诪讛 讘讗讜 讗"诇 讘讛' 讛' 专讜讘诐 讜讗砖转讻讞 讘住讜祝 讬' 讬' 专讜讘诐 讜讻谉 讘驻讜注诇讬诐 砖讛讟注讜 讘注讛"讘 注"讝 讛讚专讱 讜谞专讗讛 讟注诪讗 讚转诇诪讜讚讗 讚讬诇谉 讚诇讗 诪讜拽讬 讛讻讬 诪砖讜诐 砖讗讬谉 砖讬讬讱 诇讜诪专 讚讗讬谉 诇讛诐 讝注"讝 讗诇讗 转专注讜诪讜转 讜讛诇讗 诇讗 谞转专爪讜 讝讛 诇讝讛 讗诇讗 注"诪 砖讗诪专讜 专讜讘谉 谞砖讻专讬谉 讻谉 讜讛讬讗讱 讬讜爪讬讗讜 诪讘注讛"讘 砖诇讗 谞转专爪讛 诇讛诐 讗诇讗 注诇 诪讛 砖砖讗诇诐 讘讻诪讛 专讜讘谉 讜诇讗 谞转专爪讛 诇讛诐 讗诇讗 诪驻谞讬 砖讞砖讘讜 砖讛讜讗 讻谉 讜讻讬讜谉 砖讛讟注讜讛讜 砖讻讬专讜转 讘讟注讜转 讛讜讛 讜讻诇 砖讘讟注讜转 讞讜讝专 讗讘诇 讘砖讛讟注讜 驻讜注诇讬诐 讝讛 诇讝讛 讬"诇 讟注诪讗 讚讗讬谉 诇讛诐 讝注"讝 讗诇讗 转专注讜诪讜转 讚诪诪讛 谞驻砖讱 讻讜' 注"砖:


讘转讜住' 讘讚"讛 讛砖讜讻专 讻讜' 讜讗诐 讘注讛"讘 讞讜讝专 讘讜 讻讜'. 讗诐 讛讜讝诇讜 讻讜' 讗讘诇 诪讛 砖讻砖讛讘注诇 讛讘讬转 讞讜讝专 讜谞转讬讬拽专 谞讜转谉 诇讛诐 住诇注 讜讻谉 讘讛讜讝诇讛 讜驻讜注诇讬诐 讞讜讝专讬谉 讘讜 [砖讗讬谞讜 谞讜转谉 诇讛诐 专拽 住诇注 讜诪专讜讬讞 讞爪讬 住诇注] 讝讛 诪拽专讬 注诇 讛转讞转讜谞讛 讻讬讜谉 砖谞讜转谉 讻诪讜 砖驻住拽:


讘讗"讚 讜诇讗 专爪讛 诇驻专砖 讻讜' 讻砖讛讜拽专讛 讻讜'. 讻诪讜 讘专讬砖讗 讘讞讝专转 讛讗讜诪谞讬谉 讚诪爪讬讬专 讘讛讜拽专讛 讻专讘讬 讚讜住讗 诇拽诪谉 讘住诪讜讱 讚诪驻专砖 讗讛讜拽专讛 讗讜 讗驻砖专 讻讚讬 诇讞讝拽 讛讜讗"转 讻讜' 讻讬讜谉 讚诇讗 诪驻专砖 讘注"讗 专拽 讘讛讜讝诇讛 讜诇讻谉 诇讗 讻转讘讜 讘专讬砖讗 [讙讘讬 讞讝专转 驻讜注诇讬诐] 诇讗 专爪讛 诇讜诪专 讜讻砖讛讜讝诇讛 砖讗讬谞讜 爪专讬讱 诇讬转谉 专拽 讞爪讬 住诇注 [讚讛讗 讘讛讚讬讗 诪驻讜专砖 讘专"讚 讛爪讬讜专 诇注谞讬谉 谞转讬拽专 讜诇讗 讛拽砖讜 专拽 诇驻专砖 讘住讬驻讗 讻诪讜 讘专讬砖讗 讗讜 诇讞讝拽 讛讜讗"转] 讜拽"诇:


讘转讜住' 讘讚"讛 讚讗讬 住"讚 讜讻讜' 讗讘诇 讗讬谉 诇驻专砖 讜讻讜' 讜讛砖转讗 驻砖讬讟 诇讬讛 讘驻砖讬讟讜转 讜讻讜'. 讜讗"诇 讚诪讗讬 驻砖讬讟讜转 讚讚诇诪讗 诇注讜诇诐 讛讻讗 讚注转讬' 讗讘注讛"讘 诇注讬诇讜讬讗 砖诪讗 讬讗诪专 讗专讘注讛 讗讘诇 讛讻讗 诇诪讛 讬讞砖讜讘 讗讚注转讗 讚讗砖讛 诪诪谞"驻 诪讗讬 讗诪专讛 讗讬 讛转拽讘诇 讛讬讬谞讜 讗诪讬专转 砖诇讬讞 讙"讻 讜讗讬 讛讘讗讛 转讙专砖 诇驻讞讜转 诪砖讛讙讬注 诇讬讚讛 讜讻讬 讬住诪讜讱 讗砖诇讬讞 诇讗 转讙专砖 讻诇诇 讗讬谉 讝讛 注谞讬谉 讻诇诇 讚讗"讻 诇诪讛 讻转讘 诇讛 讙讟 讻诇诇 讗诐 谞讬讞讗 诇讬讛 讘讘讬讟讜诇 讛讙讟 诪讻诇 讜讻诇 讗诇讗 讜讚讗讬 注讻"驻 谞讬讞讗 诇讬讛 诇讙专砖 注转讛 专拽 砖讬讛讗 讘讬讚讜:


讘讗"讚 讗"讻 住讜转专 驻砖讬讟讜转 讚诇注讬诇. 讗讘诇 诇讗 住转专讜 诪讻讞 讛讗讬 谞诪讬 讚讘住诪讜讱 [讚讗讻转讬 讗讬讘注讬讗 诇讗 谞驻砖讟讗 讚讗讚讬讚讬讛 住诪讬讱 诪砖讜诐 讚诪讛讬诪谞转 讚讗讬诪专 讚讚注转讬' 讗注讬诇讜讬讗 讚讘注讛"讘 讜讛讻讗 讟注诪讗 诪砖讜诐 讚讚注转讗 讚讬讚讛 讙专讬注讜转讗 讛讜讗] 讜讗"诇 讚住"诇 讚讗砖讛 讗诪专讛 讛转拽讘诇 讜讻讜' 谞诪讬 注拽专 [讜拽讜砖讬转 讛讗讬 拽砖讬讗 砖讘专砖"讬 诇拽诪谉 讜转讬专抓 讻讬砖 诪拽砖讬谉 砖讻转讘 讛讙讗讜谉 诇拽诪谉 讘专砖"讬] 讜驻砖讜讟 讚谞讬诪讗 讗讚注转讗 讚讬讚讛 讜讗"讻 讗讬谞讛 诪讙讜专砖转 讻诇诇 [讚讛讜讬 注讬诇讜讬 讟驻讬. 讗注"讻 讚讗讚讬讘讜专讗 讚讬讚讬讛 住诪讱 诪砖讜诐 讚诪讛讬诪谞转] 讜讝讛 讗讬谞讜 讻诇诇 [讚讗讬谉 讝讛 注讬诇讜讬讗 讚注讻"驻 谞讬讞讗 诇讬讛 诇讙专砖 讜讻诪"砖 诇注讬诇]. 讗讘诇 讗讬谉 拽讜砖讬讗 讻诇诇 讚诪"诪 驻砖讬讟 讚谞讬讝讬诇 讘转专 讚讬讚讛 讗祝 诇讙专讬注讜转讗 讚讛讗 驻砖讬讟讜转 讛专讗砖讜谉 讗讬 讗诪专讬谞谉 诪砖讛讙讬注 诇讬讚讜 诪讙讜专砖转 讛讜讗 住诪讬讻讜转 讗讙专讬注讜转 讚讬讚讛 [讜诇讗 驻砖讬讟 诇讗"谞 专拽 讛讬驻讱 诪驻砖讬讟讜转 讛专讗砖讜谉] 诇讻讱 住转专讜 讚讝讛 讘注爪诪讜 驻砖讬讟讜转 讛专讗砖讜谉 讗讬谞讜 驻砖讬讟讜转 诇住诪讜讱 讗讙专讬注讜转讗 讚讗"讻 住讜转专 讜讻讜' 讜讝讛 驻砖讜讟 讜诪讛专"砖 讛谞讬讞讜 讘拽讜砖讬讗. 讜讗讬谉 诇讬讬砖讘 讛讗讬谉 诇驻专砖 讚驻讜砖讟 讚诇讗 住诪讻讬谞谉 讗讚讬讚讬讛 讜诇讗 讗诪专讬谞谉 诪讛讬诪谞转 讜讻讜' 专拽 讗讘注讛"讘 住诪讬讱 专拽 讘住诪讜讱 讗讬 讗驻砖专 诇讜诪专 注讬诇讜讬讗 讚讬讚讛 讚诇讬讻讗 注讬诇讜讬讗 讬讜转专 诪诪讗诪专 讛砖诇讬讞 讛讘讗 讜诪讛讬诪谞转 诇讗 讗诪专讬谞谉 讗"讻 讘讛讻专讞 爪"诇 诇讙专讬注讜转讗 讗讘诇 讛讻讗 谞讬诪讗 讗注讬诇讜讬讗 讻讬讜谉 砖讬砖 诇讜 注讬诇讜讬讗 讜讬砖 诇讜 讙专讬注讜转讗 讗"讻 讛讬讗讱 讬讜爪讬讗讜 讛驻讜注诇讬诐 诪注讜转 谞讬诪讗 讙"讻 讙专讬注讜转讗:





专砖"砖

专砖"讬 讚"讛 讛"讙 讛讘讗. 诇讙专砖谞讬 讻砖讬讙讬注 讙讟 诇讬讚讬. 讻爪"诇:





讛讙讛讜转 讬注讘"抓

讙诪' 讗诇讗 讗讬 讗诪专 诇讬讛 讘注讛"讘 讘讗专讘注讛 讜讗讝诇 讗讬讛讜 讗诪专 诇讛讜 讘转诇转讗 讜讗诪专讜 "诇讬讛" 讻诪讛 砖讗诪专 讘注讛"讘 讻讜壮 讻爪"诇:





讞讬讚讜砖讬 专讘讬 注拽讬讘讗 讗讬讙专

讙诪专讗 讞讝专讜 讝讛 讘讝讛 诇讗 拽转谞讬, 讛专讬"祝 讻' 讗讘诇 讞讝专讜 讝讛 讘讝讛 讜诇讗 讘讗 诇注砖讜转 诪诇讗讻讛 讗驻讬' 转专注讜诪讜转 讗讬谉 诇讛诐 讝注"讝, 讜讗讘"注 讛讗讬 转谞讗 讜讬砖 诇讛诐 转专注讜诪讜转.
诇讗 讝讻讬转讬 诇讛讘讬谉 讚诪讛 讘注讬 讛专讬"祝 讘讝讛 诇讜诪专 讚驻诇讬讙讬 讘' 诇讬砖谞讬 诇注谞讬谉 讛讚讬谉 讚诇诇"拽 讞讝专讜 讗驻讬' 转专注讜诪讜转 诇讬讻讗 讛讗 讘驻砖讜讟讜 谞专讗讛 讚诇"拽 诇讗 专爪讛 诇驻专砖 讘诪转谞讬' 讞讝专讜 诪讚诇讗 拽转谞讬 讞讝专讜 讗注"讻 讚诪讬讬专讬 讘注"讗 讚讛讟注讜 驻讜注诇讬诐 讗讛讚讚讬 讗讘诇 诪讞讝专讛 诇讗 诪讬讬专讬, 讜诪"诪 讬"诇 讚诇注谞讬谉 讛讚讬谉 讙诐 讘讞讝专讛 讛讜讬 转专注讜诪讜转 讜诇讬砖谞讗 讘转专讗 拽讗诪专 讚讗驻砖专 诇驻专砖 讘诇砖讜谉 讛讟注讜 讞讝专讛 讚讛讗 讘讘专讬讬转讗 讜讚讗讬 诪讬讬专讬 讞讝专讛 讜讗驻"讛 拽转谞讬 讛讟注讜, 注' 讘讛专讗"砖 砖讻' 讚诇专讘谞谉 讙诐 讗诐 讘注讛"讘 讞讜讝专 讗讬谉 讬讚讜 注诇 讛转讞转讜谞讛 注"砖, 诇讻讗讜专讛 转诪讜讛 讚讛专讬 讘专讬砖讗 讚讘专讬讬转讗 讗讘诇 讛诇讻讜 驻讜注诇讬诐 讜诪爪讗讜 砖讚讛 讻砖讛讬讗 诇讞讛 讜讻讜' 诇讗 驻诇讬讙讬 专讘谞谉, 讜注"讻 讚诇讗 诪爪讬 讞讜讝专 讜诪讬讚 谞转讞讬讬讘 讘砖讻讬专讜转 讘诪拽讜诐 砖讗"讬 诇讜诪专 讛砖讻讬专讜 注爪诪讬讻诐. 讜讗"讻 诪诪讬诇讗 讘讛讜讝诇 爪专讬讱 诇砖诇诐 讛驻讞讜转 讻讬讜谉 砖讗"讬 诇讜诪专 讛砖讻讬专讜 注爪诪讬讻诐 讗诐 诇讗 讘驻讞讜转, 讝讜诇转 砖爪专讬讱 诇讞诇拽 讚讛诇讻讜 讛讬讬谞讜 砖注讘专 讝诪谉 砖讻讬专讜转 驻讜注诇讬诐 讚讗"讬 讗讞"讻 诇讛砖转讻专 讘讝讛 讛讜讬 讚讬谞讗 讚讙专诪讬 讘注转 砖讛讙讬注 砖注讘专 讛讝诪谉 砖讻讬专讜转 驻讜注诇讬诐 讜讛讜讗 诪驻住讬讚讬谉 讛讜讬 诪讚讬谞讗 讚讙专诪讬 砖讬讚注 诪讬讚 砖讗讞"讻 诇讗 讬讻讜诇讬诐 诇讛砖转讻专, 讗讘诇 讗诐 注讚讬讬谉 讝诪谉 砖讻讬专讜转 驻讜注诇讬诐 专拽 砖讛讜讝诇 讛砖注专 诪讞诪转 注爪诪讜 讘讝讛 诇讗 讙专诐 诇讛诐 讛讬讝拽 讘讚讬讘讜专讗 讻讬讜谉 讚讗诇讜 讞讝专 讛讬讜 诪讜爪讗讬谉 注讚讬讬谉 诇讛砖转讻专 讜诪讛 砖讛讜讝诇 诪砖诪讬诐 讗驻住讬讚讜 诪讝讛 诪讬讬专讬 专讘谞谉, 讜诪"砖 讛专讗"砖 诪拽讜讚诐 讚谞"诪 讚讘讛诇讻讜 讗祝 砖诇讗 讛讬讜 诪讜爪讗讬诐 诇讛砖转讻专 讗诪砖 讞讬讬讘 诪讟注诐 讚讻讘专 谞转讞讬讬讘 讘砖讻讬专讜转 讛讬讬谞讜 诇诪讗讬 讚拽讬讬"诇 讻专' 讚讜住讗 讚讘拽讘诇谉 讬讚讜 注诇 讛转讞转讜谞讛 (讗祝 讚讙讘讬 讘注讛"讘 诇"砖 讚讬谞讗 讚讙专诪讬 讚诪讛 讛讛讬讝拽 讗诐 诇讗 讬注砖讛 诪诇讗讻转讜 讜注"讻 诪讬讚 讚讛转讞讬诇 讛讜讬 拽谞讬谉 讜讻讘专 谞转讞讬讬讘 讘讛 讛讘注讛"讘) 讜讘注讛"讘 讛讞讜讝专 讗讬谉 讞讬诇讜拽 讘讬谉 驻讜注诇 诇拽讘诇谉, 讗讘诇 诇专讘谞谉 讚住"诇 讚讙诐 讘拽讘诇谉 讗讬谉 讬讚讜 注诇 讛注诇讬讜谞讛, 讜注"讻 诪砖讜诐 讚讛转讞讬诇 诇讗 讛讜讬 讻拽谞讬谉, 讗讘诇 讘讜讚讗讬 诇讗 驻诇讬讙讬 讗诐 讘拽讘诇谉 砖讬讬讱 讻讬 诇讬 讘谞"讬 注讘讚讬诐 讝讻讜'. 讜专' 讚讜住讗 住"诇 讻讬讜谉 讚讘拽讘诇谉 诪讛谞讬 拽谞讬谉 诪砖"讛 讘讛转讞讬诇 讛讜讬 拽爪转 拽谞讬谉 诇注谞讬谉 讬讚讜 注诇 讛转讞转讜谞讛. 专拽 讘驻讜注诇 讚诇讗 诪讛谞讬 讗驻讬诇讜 拽谞讬谉 诪砖"讛 讗讬谉 讬讚讜 注诇 讛转讞转讜谞讛. 讻讱 谞专讗讛 讘讬讗讜专 讚讘专讬 转讜住' 诇注讬诇 (讚祝 讬' 注"讗) 讚"讛 讬讻讜诇 诇讞讝讜专. 讜专讘谞谉 住"诇 讚讛转讞讬诇 诇讗 讛讜讬 讻诇讜诐 讜讛讜讗 讻诪讜 诇讗 讛转讞讬诇 讜讗诐 讛讜讝诇 讛砖注专 讜讘注讛"讘 讞讜讝专 讗"爪 诇砖诇诐 讛驻讞讜转 讝讜诇转 讘注讘专 讝诪谉 砖讻讬专讜转 驻讜注诇讬诐. 诪诪讬诇讗 讬爪讗 诇谞讜 讚讬谉 讞讚砖 诇砖讬讟转 讛专讗"砖 讘诇讗 讛转讞讬诇 诇讚讬讚谉 讚讘注讘专 讝诪谉 砖讻讬专讜转 驻讜注诇讬诐 爪专讬讱 诇砖诇诐 诪讚讬谞讗 讚讙专诪讬 讛讬讬谞讜 讚讜拽讗 讘注讘专 讛讝诪谉 讗讘诇 诇讗 讘讛讜讝诇 讛砖注专, 讗讘诇 诇砖讬讟转 讛谞"讬 砖讻' 讚讙讘讬 驻讜注诇讬诐 讞讬讬讘 诪讟注诐 讚讛讜讬 讚讘专 讛讗讘讚 讗祝 讘讻讛"讙 讞讬讬讘, 讜砖专砖 讚讘专 讛讗讘讚 谞专讗讛 讚讛讜讗 讗诐 讘讞讝专转讜 诪驻住讬讚 诇讗 砖专讬 诇讬讛 专讘谞谉 诇讞讝讜专 讝讜诇转 讘诇讗 讛讬讜 诪讜爪讗讬诐 驻讜注诇讬诐 诇砖讻专讜 诇讗 讛驻住讬讚 讻诇讜诐 诇讗 讛讜讬 驻住讬讚讗 讘讞讝专转讜, 讜讻谉 讘驻讜注诇讬诐 讻' 讛专砖讘"讗 讘讚讘专 讛讗讘讚 讗诐 诇讗 讛讬讛 诪讜爪讗 讛讘注讛"讘 诇砖讻讜专 诇讗 讛讜讬 讚讘专 讛讗讘讚, 注讜讚 谞专讗讛 谞"诪 讘讬谉 讛谞"讬 讜讛专砖讘"讗 讘讗诐 讛砖注专 讘讚' 讜讛诪讬注讜讟 谞转讙专讜 讘讙' 讚讚讬谞讗 讚讙专诪讬 诇讬讻讗 讚诪爪讬 讗诪专 砖诪讗 诇讗 讛讬讬转 诪讜爪讗 诇讛砖讻讬专 讘讚', 讜专讗讬讛 诇讝讛 诪住讜讙讬讗 讚专"驻 讚讗诪专讬' 讜诇讬讞讝讬 驻讜注诇讬诐 讛讬讻讬 诪转讙专讬 讜驻讬专砖"讬 讻讬讜谉 讚讛转谞讗讬 讻诪讗谉 讚诇讬转讗 讚诪讬 爪专讬讱 诇砖诇诐 诪讛 砖讛讛谞讛讜, 讜诪砖谞讬 讗讬讻讗 讚诪转讙专讬 讘讙' 讜讗讬讻讗 讚诪转讙专讬 讘讚'. 讜讻' 讛驻讜住拽讬诐 讚讛讬讬谞讜 讗祝 讚讛诪讬注讜讟 谞转讙专讜 讘讙' 诪"诪 讻讬讜谉 砖讬讜专讚 砖诇讗 讘专砖讜转 讗"爪 诇砖诇诐 专拽 讛砖注专 讛诪讜注讟, 注' 讘砖讬讟讛 诪拽讜讘爪转. 讜诇讻讗讜专讛 拽砖讛 诇讞讬讬讘 讛砖诇讬讞 诪讟注诐 讙专诪讬 砖讬讗诪专讜 砖讛讬讜 诪转讙专讬 讘诪拽讜诐 讗讞专 讘讚', 讗注"讻 讻讬讜谉 讚诪讬注讜讟 诪转讙专讬 讘讙' 诪讞讝讬专 讛讘注讛"讘 注诇 讛讝讜诇 讜讗驻砖专 砖诇讗 讛讬讛 诪讜爪讗 诇讛砖转讻专 讜诇讗 拽专讬 讛讬讝拽 诪注转讛 诇讚注转 讛专讗"砖 讻讛"讙 讗诐 砖讻专谉 讘讚' 讜诇讗 讛诇讻讜 讜讞讝专 诇讬讻讗 讚讬谞讗 讚讙专诪讬 专拽 讘讙', 讗讘诇 诇讟注诐 讛谞"讬 讚讛讜讬 讚讘专 讛讗讘讜讚 讻讬讜谉 讚讗驻砖专 砖讛讬讜 诪讜爪讗讬诐 讘讚' 讜讛讜讬 驻住讬讚讗 讘讞讝专转讜 讗"讬 诇讞讝讜专 讜诪诪讬诇讗 爪专讬讱 诇砖诇诐 专拽 讘诪讛 砖讬讜讻诇 诇讜诪专 讛砖讻讬专讜 注爪诪讬讻诐, 讜讛住诪"注 住拽"讞 讛专讻讬讘 诇讘' 讟注诪讬诐 讗讛讚讚讬 讜讚讜拽, 讜讘讛讱 住讘专讗 讚诪讞诇讜拽转 讛驻讜住拽讬诐 诇注谞讬谉 讚讬谞讗 讚讙专诪讬 诇注谞讬谉 讛讜讝诇 讛砖注专 讗讜 注讘专 讝诪谉 砖讻讬专讜转 驻讜注诇讬诐 讬砖 诇注' 讘讛 讟讜讘讗, 讜讚讜拽. 讜讘注讬拽专 讚讬谞讗 讚讙专诪讬 砖讻' 讛转讜住驻讜转 讜讛专讗"砖 砖讛讜讗 讻专"诪 讚讚讗讬谉 讚讬谞讗 讚讙专诪讬 谞驻诇讗转讬 讚诇讻讗讜专讛 驻诇讜讙转讗 讗讬 讚讗讬谉 讚讬谞讗 讚讙专诪讬 讛讬讬谞讜 讘诇讗 谞砖转注讘讚 注爪诪讜 诇讻讱 讗讘诇 讘砖讬注讘讚 注爪诪讜 讜讝讛讜 诪驻住讬讚 注诇 讚讘专讬讜 讛讜讬 讻诪讜 拽谞讬谉, 讜讛讻讗 砖砖讻专谉 讜注"驻 讚讬讘讜专 诪谞讬讞讬谉 讗转 讘注讛"讘 讛讜讬 讻讗讜诪专 讝专讜拽 诪谞讛 诇讬诐 讜讗讞讬讬讘 讗谞讬 诇讱, 讜讚讜拽 讛讬讟讘, 讜爪"注:


讙诪专讗 讜诇讞讝讬 驻讜注诇讬诐 讛讬讻讬 诪转讙专讬. 诇讻讗讜专讛 拽砖讛 讗诪讗讬 诇讗 讬讻讜诇 讛讘注讛"讘 诇讟注讜谉 砖诪讗 砖诇讬讞 注砖讛 砖诇讬讞讜转讬讛 讻讛讜讙谉 讜讗诪专 诇讱 讘讙' 讻诪讜 砖讗诪专转讬 诇讜 讜住讘专讬转 讜拽讘诇讬转 讜讗祝 讚讛讜讬 讛砖诇讬讞 注"讗 诪"诪 诇"砖 诇讜诪专 诇讙讘讬 讛讘注讛"讘 诪讞讜讬讬讘 砖讘讜注讛 讜讗讬"诇 诪砖诇诐, 讚讛讗 诇讗 讛讜"诇 诇诪讬讚注, 讙诐 讚诇诪讗 诪讬讬专讬 讚讛砖诇讬讞 讛讜讬 拽专讜讘 讜讻讚讜诪讛 讜讻讬讜谉 讚讛讘注讛"讘 讟讜注谉 讚砖诪讗 讗诪专 诇讻诐 讛砖诇讬讞 讘讙' 诪砖"讛 讬砖 诇讛诐 转专注讜诪讜转, 注"讝 谞专讗讛 诇讜诪专 讻讬讜谉 讚讛诪诇讗讻讛 讘驻谞讬谞讜 砖讜讛 讚' 讗诇讗 讚讗诐 讛砖诇讬讞 讗诪专 诇讛诐 讘讙' 讚住讘专讜 讜拽讘诇讜 讛讜讬 讻诪讜 诪讞讬诇讛 讜诪转谞讛, 讜诪砖"讛 讛讜讬 讟注谞转 讘注讛"讘 砖诪讗 诪讞诇转 讗讜 谞转转 诇讬 讚诇讗 诪讛谞讬 讘讬' 诪讛 砖讛讜讗 诪讜讞讝拽 讻诪讘讜讗专 讘讛讙讛转 砖"注 讞讜讛"诪 (住住讬' 住讛) 讚讘讗"诇 砖讟专 讗' 诪讞讜诇 诇讱 讗诪专讬' 讚讛砖讟专 拽讟谉 谞诪讞诇 讗祝 讚讛诇讜讛 诪讜讞讝拽 诪"诪 讗"讬 诇讝讻讜转 讘住驻拽 诪讞讬诇讛, 讜讘讬讜转专 讛讜讗 诪讘讜讗专 讘讘讬转 砖诪讜讗诇 讗讛"注 (住讬' 住讜 住拽"讟) 讙讘讬 诪讜讞诇转 讻转讜讘讛 讛讬讻讗 讚讛讜讬 住驻讬拽讗 讚讚讬谞讗 讗诐 诪讛谞讬 诪讞讬诇转讛 讚爪专讬讱 诇砖诇诐 诪住驻拽 讜诪讚诪讬 诇讛 诇讛讛讜讗 讚住住讬' 住"讛 讛谞"诇, 讜讘讗诪转 诇注谞"讚 讛讚诪讬讜谉 拽砖讛 讚讬"诇 讚讛讬讻讗 讚讜讚讗讬 诪讞诇讛 讗诇讗 讚讛住驻拽 讗诐 诪讛谞讬 诪讞讬诇转讛 讬"诇 讚注讚讬祝 讜诪讛谞讬 讞讝拽转 诪诪讜谉 讜砖讗谞讬 讘讛讛讜讗 讚住住讬' 住"讛 讚讛讜讬 住驻拽 讘注讬拽专 讛诪讞讬诇讛 讗诐 诪讞讜诇 诇讜 讗诐 诇讗, 注讻"驻 讘住驻拽 讘注讬拽专 讛诪讞讬诇讛 讘讜讚讗讬 讛讚讬谉 讚讗"讬 诇讝讻讜转 诪住驻拽, 讜讛"谞 讛讻讗 讚讛讘注讛"讘 讟讜注谉 砖诪讗 住讘专讬转 讜拽讘诇讬转 讛讜讬 住驻拽 讘诪讞讬诇讛.
讜讗讜诇诐 诇讻讗讜专讛 谞住转专 讝讛 诪诪讛 讚讻转讘 讛专讬"祝 讘砖诪注转讬谉 讚讗讬讘注讬讗 讚讛讘注讛"讘 讗诪专 讘讚' 讜讛砖诇讬讞 讗诪专 讘讙' 讜讗诪专讬' 诇讬' 讻诪讜 砖讗诪专 讘注讛"讘 讗诐 讗诪专讬' 讗讚讬讘讜专讗 讚讬讚讬' 住诪讻讬' 讜讗祝 讗诐 诪转讙专讬 讘讚' 诪"诪 住讘专 讜拽讘诇 讗讜 讗讚讬讘讜专讗 讚讘注讛"讘 拽讗 住诪讻讬 讜爪专讬讱 诇砖诇诐 诇讛诐 讚', 讗祝 讗诐 诪转讙专讬 讘讙', 讜住讬讬诐 讛专讬"祝 讛诇讻讱 诪住驻拽 诇讗 诪驻拽讬' 诪诪讜谞讗, 讜讗诐 谞讬诪讗 讻驻讬 讛谞"诇 讛"谞 谞讬诪讗 讗诐 诪转讙专讬 讘讚' 讬爪讟专讱 讛讘注讛"讘 诇砖诇诐 讚' 讻讬讜谉 讚讛讜讬 住驻拽 讗诐 住讘专讜 讜拽讘诇讜. 讜住讘讜专 讛讬讬转讬 诇讞诇拽 讘讬谉 住驻讬拽讗 讚讚讬谞讗 诇住驻讬拽讗 讘诪注砖讛, 讚讚讜拽讗 讘讛讛讜讗 讚诇注讬诇 讚讛住驻拽 讗讬讱 讗诪专 讛砖诇讬讞 讚讛讜讬 住驻拽 讘诪注砖讛 讘讝讛 讗"讬 诇讝讻讜转 讘住驻拽 诪讞讬诇讛, 讗讘诇 讘住驻讬拽讗 讚讗讬讘注讬讗 讚讛讜讬 住驻讬拽讗 讚讚讬谞讗 注讚讬祝. 讗诪谞诐 诇讻讗讜专讛 诇讬转讗 讚讛专讬"祝 诇砖讬讟转讬' 讘"讘 驻专拽 诪"砖 讘讗讬讘注讬' 讚诪讞诇拽 谞讻住讬讜 诇讘谞讬讜 讜讻' 诇讗砖转讜 拽专拽注 讚讗讘讚讛 讻转讜讘转讛 讚讘讘专讬 讛讗讬讱 讜讻转讘 讛专讬"祝 讚诪住驻拽 爪专讬讱 诇砖诇诐 注"讻 讛讟注诐 讚讛讜讬 住驻拽 讘诪讞讬诇讛 讛专讬 讚讗祝 讘住驻讬拽讗 讚讚讬谞讗 讗"讬 诇讝讻讜转 讘住驻拽 诪讞讬诇讛, [讜讘谞"讬 驻"拽 讚讘"讘 讙讘讬 讗讞讝讬拽 诇讛讜 讻讚讗 谞专讗讛 讚讬讻讜诇 诇讝讻讜转 讘住驻拽 诪讞讬诇讛 讘住驻讬拽讗 讚讚讬谞讗 注"砖 讜讛讻讬 驻住拽 讘砖"注 讗讛"注 讚讘讘专讬 驻讟讜专 诪诇砖诇诐 诇讛 讜讛讬讬谞讜 注"讻 讚讘住驻讬拽讗 讚讚讬谞讗 讝讜讻讛 讘住驻拽 诪讞讬诇讛] 讗讱 诪讚讻' 讛专讬"祝 讚讗讬讘注讬讗 讚讗讚讬讘讜专讗 讚讬讚讬讛 拽讗 住诪讬讱 讚诪住驻拽 讗讬谉 诪讜爪讬讗讬诐 注"讻 讚住驻拽 讚住讘专讬转 讜拽讘诇讬转 诇讗 诪拽专讬 住驻拽 诪讞讬诇讛 讚讚讜拽讗 讛讬讻讗 讚讛讞讜讘 讛讬' 讘讜讚讗讬 讻诪讜 讘讻转讜讘讛 讝讛讜 讛讜讬 住驻拽 诪讞讬诇讛. 讗讘诇 讛讻讗 讚讛住驻拽 讗诐 住讘专 讜拽讘诇 诪转讞讬诇讛 诇注砖讜转 讘讙' 讜诪注讜诇诐 诇讗 谞转讞讬讬讘 诇讛诐 专拽 讙' 诇讗 诪拽专讬 住驻拽 诪讞讬诇讛, 讜讗"讻 讛讚专讗 拽讜砖讬' 诇讚讜讻转讬' 讚讬讟注讜谉 讘注讛"讘 砖诪讗 讛砖诇讬讞 讗诪专 讘讙', 讜讗驻砖专 诇讜诪专 讚讛讻讗 讚讛驻讜注诇讬诐 讟讜注谞讬诐 讘专讬 讚讗诪专 诇谞讜 讘讚' 讜讛讘注讛"讘 讟讜注谉 砖诪讗 讘讻讛"讙 讗诪专讬' 讘专讬 注讚讬祝 讚诇讗 讛讜讬 讻"讻 讞讝拽转 诪诪讜谉, 讻讬讜谉 讚讻诇讛讜 诪转讙专讬 讘讚' 讗诇讗 讚讘讗谞讜 注诇讬讜 讘讟注谞转 砖诪讗 住讘专讬转 讜拽讘诇讬转 讘讝讛 讗转专注 讞讝拽转 诪诪讜谉. 讗讘诇 讘讗讬讘注讬' 讚讗讚讬讘讜专讗 讚讬讚讬' 讛讜讬 砖诪讗 讜砖诪讗 讗祝 讚讛驻讜注诇讬诐 讟讜注谞讬诐 讘专讬 砖讻讜讜谞转谞讜 讛讬讛 讗讚讬讘讜专讗 讚讘注讛"讘, 诪"诪 谞诇注谞"讚 讚诇讗 诪讬讘注讬讗 诇讗讜转讜 爪讚 讚讗讚讬讘讜专讗 讚讬讚讬' 住诪讬讱 讛讜讬 讻诪讜 讜讚讗讬 讜讗谞谉 住讛讚讬, 讙诐 讬"诇 讚诇讗讜转讜 爪讚 讚讗讚讬讘讜专讗 讚砖诇讬讞 谞讻诇诇 讻谉 讘讘讬专讜专 讘诇砖讜谉 讻诪讜 砖讗诪专 讘注讛"讘 讜讛讜讬 讻驻讬专砖 讚诪讛讬诪谞转 诇谉 讻讱, 讜讗"讻 讗祝 讗诐 讛讜讗 诇讗 讻讬讜谉 诇讻讱 讛讜讬 讻诪讜 讚讘专讬诐 砖讘诇讘 讜诇讗 诪讛谞讬 (讜讘讝讛 讬"诇 讙"讻 讘讬砖讜讘 讚讘专讬 讛专讬"祝 讚讛讻讗 诪讛谞讬 住驻拽 诪讞讬诇讛 讻讬讜谉 讚讛讜讬 砖诪讗 讜砖诪讗 讚诇"砖 讻讗谉 讘专讬 讚讚注转讜 讛讬' 讗讚讬讘讜专讗 讚讛讘注讛"讘 讚砖诪讗 诇砖讜谉 讝讛 住讜讘诇 专拽 驻讬专讜砖 讚诪讛讬诪谞转 诇谉 讜讛讜讬 讚讘专讬诐 砖讘诇讘. 讗讘诇 讛讛讜讗 讚讘"讘 讚讛讬讗 砖转拽讛 讜讛讗讬讘注讬' 专拽 讗诐 砖转拽讛 讛讜讬 诪讞讬诇讛 讗讜 诇讗. 砖讬讬讱 讘讝讛 讟注谞转 讘专讬 讚诇讗 诪讞诇转 讜讛讜讬 讘专讬 讜砖诪讗 讘诪讞讬诇讛 讚讘专讬 注讚讬祝) 讜讘专讬 讚讬讚讬' 讻诪讗谉 讚诇讬转讗 讚诪讬 讚讛专讬 诪砖诪注 讜讚讗讬 讚诇讗讜转讜 爪讚 讚讗讚讬讘讜专讗 讚讬讚讬' 讗祝 讗诐 转驻住讜 讛驻讜注诇讬诐 砖诇讗 讘注讚讬诐 讗讬谉 谞讗诪谞讬诐 讘诪讙讜 讚住诪讻讜 讗讚讬讘讜专讗 讚讘注讛"讘 讚讛讜讬 讻诪讜 讗谞谉 住讛讚讬 讜讗"讻 诇讗 诪拽专讬 讘专讬 讜砖诪讗 讚讝讛讜 讙讜驻讗 讛住驻拽 讗诐 讘专讬 讚讬讚讛讜 讻诪讗谉 讚诇讬转讗, 讗讘诇 诇注讬诇 讚讛讜讬 讘专讬 诪注诇讬讗 讚砖诇讬讞 讗诪专 诇谞讜 讘讚' 讗诪专讬' 讘专讬 讜砖诪讗 讘专讬 注讚讬祝, 讜讚讜拽 讛讬讟讘:





讞讬讚讜砖讬 讞转"住

讞讝专讜 讝讛 讘讝讛 诇讗 拽转谞讬 讻讜' 讘诪住拽谞讗 诪住讬拽 讛讗讬 转谞讗 讞讝专讜 谞诪讬 讛讟注讜 拽专讬 诇讬' 讜讬诇"讚 诪注讬拽专讗 诪讗讬 拽住讘专 讜诇讘住讜祝 诪讗讬 拽住讘专 讜谞诇注谞"讚 讚诇砖讜谉 讛讟注讜 诇讗 砖讬讬讱 讗诇讗 讘讟注讜转 讚诪注讬拽专讗 诇讙诪专讬 讜拽诪"诇 讘诪住拽谞讗 讚诪转谞讬转讬谉 专"诪 讛讬讗 讚讚讗讬谉 讚讬谞讗 讚讙专诪讬 讜讚讜拽讗 讘讞讝专讛 讻注讬谉 讟注讜转 讚讛讬讬谞讜 讘转讞诇转 讛讬讜诐 诪诪砖 砖注讚讬讬谉 讬砖 砖讛讜转 诇讛砖讻讬专 讘诪拽讜诐 讗讞专 讛讜讗 讚讗讬谉 诇讛诐 讗诇讗 转专注讜诪讜转 诇讗驻讜拽讬 讛诇讻讜 讜诇讗 诪爪讗讜 砖讻讘专 注讘专 拽爪转 诪讛讬讜诐 讜诇讗 讬诪爪讗讜 注讜讚 诪讬 砖讬砖讻讜专 讗讜转诐 讗讝 诪讞讜讬讘 诇砖诇诐 诪讚讬谞讗 讚讙专诪讬 讜讝讛 诇讗 谞拽专讗 讛讟注讛 讗诇讗 讞讝专讛 讚诪砖诪注 砖讗讞专 砖讻讘专 注砖讜 注诪讜 讞讝专 讘讜 讜诇讻谉 诪讚讬讬拽 讛砖"住 讘诪住拽谞讗 讛讗讬 转谞讗 讞讝专讛 谞诪讬 讛讟注讛 拽专讬 诇讬' 讜专"诇 讛讗讬 转谞讗 专"诪 讛讜讗 讚讚讗讬谉 讚讬谞讗 讚讙专诪讬 讜讻诪"砖 转讜住' 诇拽诪谉 讘砖诪注转讬谉:

